Anaia Musulmanen presidenteordea atxilotu du Egiptoko armadak

Esam el Arian hiru palestinarrekin ezkutatuta zegoen, polizia iturrien arabera. Gutxienez 65 lagun atxilotu dituzte, Kerdasahen egindako sarekada batean.

Iturri polizialek Efe agentziari jakinarazi diotenaren arabera, armak zituen El Arianek bart gauean islamisten aurkako sarekada egin dutenean. Uztailaren 3an Egiptoko armadak estatu kolpea eman zuenetik, atxilotu ez zuten Anaia Musulmanetako kide bakanetako bat zen El Arian.

65 lagun atxilotu ditu armadak Kerdasahen; abuztuan hiriko polizia etxeari eraso egitea egotzi diete horietako hiruri. 11 polizia hil ziren erasoan. Mohamed Mursi Egiptoko presidente ohiaren aurkako protestetan manifestarien hilketak sustatzea leporatu diote, berriz, El Ariani.

Anaia Musulmanen eta Mursiren alde sortutako plataformak protestak antolatu ditu gaurko. Manifestazio batera deitu dute Kerdasahen bertan, eta espero dute datorren astean zehar ere mobilizazioekin jarraitu ahal izatea, ikasturte hasiera dela-eta.

Kerdasah ehungintza industriak egin du ezagun mundu osoan, baina Kairo ondoko herria betidanik Gamaa al-Islamiya talde islamistaren gotorlekua izan da, eta, uztailaren 3an Egiptoko militarrek Mohamed Mursi presidentea atxilotu eta kargutik kendu zutenetik, Anaia Musulmanen babestoki ere bai.


Eibar-Real Union (1-1): Puntu banaketa Ipuruan

Gabrik eskuratu du Manix Mandiolaren taldearen gola bigarren zatiko 43. minutuan eta Arzamendik 1-1ekoa 91. minutuan jarri du.

Eibarrek eta Real Unionek 1-1 berdindu dute Ipuruan. Aramaginek 88. minutuan lortu dute 1-0ekoa, baina 91. minutuan Arzamendik berdinketaren gola lortu du Iruneko taldearentzat.


Donostiako Paco Yoldi eta Etxadi erabilgarri, etzitik aurrera

Oporren aurretik Udalak jakinarazi zuen bezala, urtebetez itxiko dute kiroldegiko igerilekua berritze-lanak egiteko. Hori dela eta, ekainean Donostiako Udalarekin sinatutako hitzarmenaren bidez, Amarako Paco Yoldi eta Aieteko Etxadiko igerilekuak erabili ahal izango dituzte Hernaniko bazkideek.

Ordutegi zabala, bi kiroldegiek

«Hernanitik gertu dagoelako eta garraio publikoan erraz iritsi daitekeelako» erabaki zuen Udalak Donostiako Udalarekin akordioa sinatzea. Izan ere, Amarako Paco Yoldira A1 autobusean joan daiteke; eta Aieteko Etxadira, aldiz, G1 autobusa iristen da.

Gainera, ordutegi zabala daukate bi kiroldegiek. Etxadik 07:30etatik 22:00etara irekitzen ditu ateak astean zehar, 09:00etatik 20:00etara, larunbatetan; eta 09:00etatik 14:00etara, igande eta jaiegunetan. Paco Yoldik, aldiz, 07:00etan hasten du jarduna astean zehar, eta 08:00etan, larunbatetan; igandeetan, ordutegi bera daukate biek.

Izenematea oraindik, irekita

Kiroldegiko igerilekuaren eraikin zatia duela bi aste bota bazuten ere, beste zatia normaltasunez erabiliko da lanak iraun bitartean. Hori dela eta, aurten ere antolatu dituzte kiroldegiko ohiko ikastaroak. Abuztuaren 1ean ireki zuten izenematea, taldeak bete arte, eta urrian hasiko dira klaseak.


Ez dago zerurik. Horiek maitagarrien ipuinak dira

Beste behin, Stephen Hawking zientzialari britainiarrak hautsak harrotu ditu, oraingoan The Guardian egunkarian egindako adierazpenekin. Esan du ez dagoela zerurik, hori dela maitagarrien ipuin bat, iluntasunari beldurra dion jendearentzat. Hona hemen esaldia, hitzez hitz:

Garuna ordenagailu moduko bat da, eta bere osagaiek pot egiten dutenean ez du lan gehiago egingo. Ez dago zerurik edo hil ondoko bizitzarik ordenagailu apurtuentzat; hori da maitagarrien ipuin bat, iluntasunari beldurra dion jendearentzat.

Hogeita bat urte zituela, esklerosia diagnostikatu zioten Hawking gazteari, eta, gehienez jota, bi urteko bizi-itxaropena eman. Horregatik berak dio azken 49 urte hauetan —69 urte ditu gaur egun— heriotza oso gertu sentitu duela. “Ez diot beldurrik hiltzeari, baina presarik ere ez dut hiltzeko. Hori baino lehenago, gauza asko egin nahi ditut”, adierazi du.


“Kulturari esker, gizartea kritikoagoa eta demokratikoagoa da”

N. E.

Krisi ekonomikoak kulturaren sektorea “kinka larrian” jarri duela adierazi du Nafarroako Kultur Programatzaileen Elkarteko presidente Javier Pazek (Legazpi, Gipuzkoa, 1964). Egun, Azagrako kultur etxean aritzen da lanean, programatzaile modura. Antzerkia sustatzeko Nafarroako Gobernuak abian jarritako plana oso baikorra dela uste du. Dena den, aitortu duenez, programatzaileen zeregina erabat mugatzen dute udaletako aurrekontuek.

Krisi ekonomikoak zuzenean eragin dio kulturari. Programatzaile modura, zertan antzeman duzu hori?

Herri eta hirietako kultur etxeetako programazioa diseinatzeko orduan, aurrekontu publikoen menpe egoten gara. Esan behar dena da kulturaren sektorean aurrekontuak ez direla inoiz handiak izan. Baina, azkenaldian, 2009. urteaz geroztik izugarri murriztu dira. BEZaren igoerak ere zuzenean eragin du. Lehendik zaila zen egoera zaildu egin duela esan daiteke. Gure ustez, kultura gizartea hobetzeko tresna bat da. Izan ere, kulturari esker, gizartea kritikoagoa eta demokratikoagoa da, eta horri balioa eman behar zaio.

Antzerkian zentratuz, zein iritzi duzu Nafarroako antzerkigintzaz?

Lehen esan dudan bezala, oso urte zailak igaro ditugu. BEZaren inguruan esan dudanak, noski, izugarri eragin du. Krisi ekonomikoaren aurreko urteetan, kultur gune asko eraiki ziren Nafarroan. Gutxi gorabehera, 30 bat agertoki daude. Bazirudien arte eszenikoen eremuan aukerak zabalduko zirela horri esker. Baina ekonomiaren atzeraldiak aukera horiek zapuztu zituen. Ondorioz, antzerkia modu profesionalean egin nahi izan dutenek oso gaizki pasatu dute, aurrera egiteko izugarrizko zailtasunak izan dituztelako. Diru laguntzak, orokorrean, oso zenbateko txikikoak izan dira. Eta, ondorioz, antzezlanak modu profesionalean sortzea oso zaila izan da.

Antzerkia Sustatzeko Planak errealitatea hobetzen lagunduko duela uste duzu?

Nik uste oso proposamen interesgarria dela. Antzerkigintzak aspaldian aldarrikatu du halako plan estrategiko bat. Diseinuan sektorearekin lotura dutenek hartu dute parte, eta, beraz, askoren onespena du. Mahai baten bueltan sektorean lan egiten dugun eragileak esertzea eta gaiaz hitz egitea oso baikorra iruditzen zait. Guk, programatzaile bezala, ez dugu inorekin hitz egiteko arazorik izan, eta aurrerantzean ere horrela jarraituko dugu.

Orokorrean, arte eszenikoen sektorea oso atomizatua dagoela esaten da. Ados zaude?

Bai, egia da sektorea oso atomizatua dagoela. Azkenean, antzerkigintzan talde txiki asko daude. Baina, akaso, denak modu antolatuan elkartzea falta zen. Planean jasotzen da sektore mahaia sortzeko asmoa, eta, hori egia bilakatzen bada, guztion arteko harremana hobetu egingo dela iruditzen zait. Kulturan profesionalok lan egin behar dugu. Guk, programatzaile modura, kulturaren presentzia indartzea eta garatzea nahi dugu.

Programatzaileen lan egiteko moduari dagokionez, urte hasieran jakiten duzue zenbateko diru saila izango duzuen programatzeko?

Udal bakoitzak modu autonomoan funtzionatzen du. Programatzailea zinegotziarekin biltzen da urteko planaren diseinua egiteko. Gainera, inguruko herrietako programatzaileekin ere biltzen gara, ikuskizunak modu bateratuan kontratatu ahal izateko. Horri esker, programazio erakargarriagoak diseinatzeko moduan izaten gara. Hala ere, beti saiatzen gara Nafarroako taldeak ekartzen, bertakoak direlako eta eskaintzen dutena kalitatezkoa izan ohi delako.

Planaren diseinuan parte hartzerik izan duzu?

Ez. Ez dut Antzerkiaren Talde Eragilean parte hartzeko aukerarik izan, nire lana dela eta. Denboraz oso justu ibili ohi naiz. Hala ere, prozesua oso gertutik jarraitu dut. Plana aurkeztu bezain pronto aztertzeko aukera izan dut, eta nik uste oso proposamen onak egin dituztela diseinatu dutenek.

Proposamen berritzaileetako bat 948 Merkatua, arteen azoka deiturikoa da. Zein iritzi duzu proposamen horren inguruan?

Benetan ideia ona iruditzen zait. Guk, elkarte modura, urte luzez aldarrikatu dugu halako azoka baten beharra. Izan ere, kulturaren sektorea ikusgarriagoa egiteko modu bat da. Oso espazio interesgarria izango da, eremu askok izango dutelako tokia: musikak, pinturak, antzerkiak… Gobernuak Nafarroako antzerkiaren aldeko apustua egin du, eta hori argi dago. Espazio berean artearen panorama nolakoa den ezagutu ahal izango da, eta mundu guztia ikusgarriagoa izatea lortuko da. Inguruko hirietan egiten dira antzeko azokak, eta, egia esan, orokorrean, oso erakargarriak izaten dira.


Elizondoko elizako lorategian zegoen Ama Birjinaren irudia lapurtu dute

Santxotenaren irudia harrizko zutabe baten gainean zegoen, eta bere oinarria hautsita agertu da

Larunbatetik iganderako gauean Elizondoko elizako lorategian zegoen marianaren brontzezko irudia desagertu zen. Froga zehatzik ez badago ere, itxura guztien arabera lapurreta izan da, eta ustezko lapurrek eskultura hartzeko zutabea hautsi zuten. Irudia Xabier Santxotenak egina zen, eta gutti gorabehera 25 zentimetroko altuera zuen.

Azken hamaika urteotan Marianaren irudiaren zegoen lorategian, baina aitzinetik Pilar Ama Birjinarena. Hau ere desagertu egin zen bere garaian.


Basagoiti: 'Nire alderdiko ustelkeria mingarria da'

EAEko PPrentzat ustelkeria "nazkagarria" dela adierazi du Antonio Basagoitik.

Antonio Basagoiti EAEko PPko presidenteak baztertu egin du Barcenas auziak EAEko PP ere zikintzea: "Ez da posible, Barcenas jaunak ez baitu inoiz ezer kudeatu hemen, eta EAEko PPko kontuak gargiak eta gardenak izan dira beti".

Jose Manuel Garcia-Margallo Atzerri ministroak Deustuko Unibertsitatean eskainitako hitzaldi baten ostean, Basagoitik ustelkeria "nazkagarria" dela esan du. "Baina niretzat batik bat nire alderdiko ustelkeria da mingarria".

"EAEko PPrentzat ustelkeria nazkagarria da", nabarmendu du.

Oyarzabalek "amaieraraino" iristea eskatu du

Bestalde, Iñaki Oyarzabal EAEko PPren idazkari orokorrak Barcenas auzian "amaieraraino" iristeko eskatu du eta "ideia batzuk defendatzeko eta trukean ezer espero gabe, gauza asko arriskuan" jarri dituzten pertsonak ezagutzen dituela esan du EAEko esperientziaren arabera.

Europa Press agentziari egindako elkarrizketan, PPren politikarien ustezko inplikazioak "sinestezinak" direla esa du.

"Nire esperientzia pertsonalaren arabera, lotsa ematen dit politikari eta herritar gisa horrelako gauzak entzutea. Lotsa, haserrea eta pena", nabarmendu du.

Horren iritziz, ustelkeriaren aurrean, "lan egin eta amaieraraino iritsi behar da; gertatu dena ikertu. Baina ezin da frogarik gabe edozein informazio sinistu", zehaztu du.

Halaber, Jorge Trias Sagnier PPren diputatu ohiak esandakoa "onartezina" dela esan du; izan ere, PPko buruek diru beltzean 10.000 euro arteko pizgarriak kobratzen zituztela esan du.

Bestalde, Barcenasek Suitzak kontu bat zuela dioten informazioen inguruan, inork hori egin ahal izatea "nazkagarria" dela uste du eta "kontu horretan dagoen dirua zikina dela pentsarazten dit".

Erkorekak beldurgarria dela uste du

Barcenas auzia "beldurgarria" dela uste du Josu Erkoreka Jaurlaritzaren bozeramaileak, "zifrengatik eta funtsak ustez toki bastetik bestera lotsagabekeriaz pasatu direla dirudielako".

Onda Vasca irrati katean egindako adierazpenetan, "alderdiko diruzaina izan den eta baliabide ekonomiko guztiak eskura izan dituen lagun bat militantziatik bota, baina bi urte igarota oraindik bulegoa bertan izatea, harrigarria" dela uste du.

Amaiurrek azalpenak eskatu dizkio Rajoyri

Xabier Mikel Errekondo Amaiurreko diputatuak 'Barcenas auzia' "ustelkeria hutsa' dela adierazi du, eta, beraz, "erantzukizun politikoak" garbitzea eskatu du.

Diputatu abertzaleak aurreratu duenez, bere taldeak hainbat ekimen aurkeztuko ditu Behe Ganberan, besteak beste Mariano Rajoyk bertan azalpenak emateko eskaera bat.


BadakiNK lehiaketa martxan jarri dute Seguran

SEGURA // Abenduaren 2ra bitartean, Hitz edo Irri elkartearen BadakiNK lehiaketan parte hartzeko aukera izango da Seguran. Herriari buruzko galderak dituen orriak Elorripen hartu, bete eta kaxan sartzen dutenen artean gazta bat zozkatuko dute. Abenduaren 2an egingo da sari banaketa. Bestalde, Euskaraldiarekin lotuta, ostiralean kantu bingoa egingo dute 18:30ean, Zopajale elkartean.


Deloreanek azaroaren 15ean argitaratuko du 'Mikel Laboa' diskoa

Zazpi kantu jasoko dituzte zarauztarrek lan berri horretan. Horietako bat, "Kantuz", gaur bertan aurkeztu dute.

Mikel Laboaren omenezko diskoa argitaratuko du Delorean talde zarauztarrak azaroaren 15ean. Dagoeneko ezagutu dugu lan horretan bildutako zazpi kantuetako bat: "Kantuz".

Artista berezia izan zen Mikel Laboa (1935-2008), eta sekulako eragina izan du euskal musika garaikidean. Musikarekiko eta poesiarekiko jakin-min mugagabean oinarrituta, berritzaile, bide-urratzaile, aurrerakoi, solidario, kantu tradizionalen zale, poesiazale eta, oro har, esperimentatzaile amorratua izan zen.

Horretaz jabetuta, esperimentaziorako grina sartu zitzaion Delorean taldeari, eta, bide berriak irekitze aldera, emozioz jositako Mikel Laboa diskoa argitaratzea erabaki zuen.


Hemeretzi pertsona hil dira hegazkin istripu batean Nepalen

Aireratu eta berehala su hartu du hegazkinak, Euskal Herrian 00:30ak zirenean.

Hildakoetako zazpi Erresuma Batuko herritarrak dira, eta beste hainbeste dira Nepalekoak. Gainontzeko bostak Txinakoak dira. Katmandun gertatu da ezbeharra, Nepaleko hiriburuan. Sita Air konpainiako hegazkin bat aireratzen ari zela, sua piztu eta erori egin da. Hegazkinean zihoazen pertsona guztiak zendu dira.

Ikertzen ari dira istripua zer dela-eta gertatu den. Katmandu eta Lukla arteko bidea egin behar zuen hegazkinak. Hain justu, Lukla da Everestera igotzeko abiapuntuetako bat.


Bukatu dituzte Betharrametako pilotalekuen eraberritze lanak

Betharrameko pilotaleku handia, eraberrituta. (Estitxu Elduaien)

Amaitu dituzte Betharram eraikineko frontoiak konpontzeko lanak. Horiek bukatuta, erabilgarri daude bi pilotaleku horiek. Frontisa nahiz ezker horma txukuntze eta margotze lanak egin dituzte. Joan zen martxoan hasi ziren Betharram eraikineko frontoiak eraberritzen, herritarren pilotaleku eskaerari erantzuna emateko. Izan ere, Udalak jakinarazi zuenez, pilotarako “gero eta afizio handiagoa” dago herrian.

Izarraitz ere martxan

Izarraitz pilotalekua berritzeko konponketa lanak ere martxan dira joan zen martxotik. Estitxu Elduaien Kirol batzordeburuak Twitter bidez jakinarazi duenez, atzo Izarraizko obrak ikustera joan ziren pilota elkarteekin batera. Izan ere, haien iritziak jaso ostean ekin zieten Izarraitz eraberritze lanei. Elduaienek aurreratu duenez, “martxa” onean doaz konponketa lanak, eta maiatzaren 20rako bukatuta izango direla aurreikusten dute. Egun horretan Pilota Eguna ospatuko da Azpeitian.

Konponketei dagokienez, frontoia beharrezko neurrietara egokituko dute, pilotan jokatzeko ohiko araudiko neurriak baino handiagoak baititu. Horrez gain, lurrari tratamendu berezia emango diote. Udalaren hitzetan, “frontoiak izan duen erabileragatik lurra nahikoa egoera txarrean dago, eta zeregin nagusietako bat lurrari tratamendua ematea eta lurra egoki uztea izango da”. Hori ez ezik, kontrakantxako lurra berritu eta ezker horman zein frontisean pintaketa lanak egingo dituzte.


Pilota, futbola eta eskubaloia, kirol hitzorduak asteburu osoan

Ondoan duzuen argazki hau, duela urtebete Pagazpe Pilota Elkarteak 2014-15 denboraldirako frontoian ateratakoa da. Asteburuan berrituko dute elkarteko erretratua. Gipuzkoako Txapelketari loturiko jardunaldion bueltan izango da:

Gipuzkoako Pilota Txapelketa

Urriak 23, ostirala

Ordua: 19:30.

Tokia: Usurbilgo frontoia.

Neurketak:

-Kadeteak, 3. maila: Pagazpe 2 (Eneko-Alain) - Gazteleku (Andoain).

-Kadeteak, 2. maila: Pagazpe (Jon Zumeta-Aimar Iruretagoiena) - Aloña Mendi 2 (Oñati).

-Nagusiak, 2. maila: Pagazpe (Haritz Lertxundi-Asier Katalina) - Atzapar (Asteasu).

Urriak 24, larunbata

Ordua: 10:00.

Tokia: Usurbilgo frontoia.

Neurketak:

-Nagusiak, 1. maila: Pagazpe (Xabier Urbieta-Ander Quina) - Azkoitia.

-Nagusiak, Ohorezko Maila: Pagazpe (Xabi Santxo-Aitor Gorrotxategi) - Aurrera Saiaz 2 (Tolosa).

Kalezarko futbol zelaian ere mugimendua izango da asteburu honetan. Aukera ederra, Haranera bertaratu eta herriko futbol taldeen lanketa gertutik ezagutzeko:

Futbola Haranen

Urriak 24, larunbata

09:00 Benjaminak: Lagun artekoa.

11:00 Alebin mutilak:

Udarregi 5A-Urnieta 5B

Udarregi 6A-Urnieta 6B

12:00 Infantil neskak: Usurbil F.T.-Amara Berri K.E.

17:00 Preferente mailako taldea: Usurbil F.T.-Ikasberri K.E.

Urriak 25, igandea

10:30 Kadeteak: Usurbil F.T.-S.A.N.S.E. “A”

Guztira 10 eskubaloi neurketa aurreikusi dira asteburuan Oiardo Kiroldegian. Gehienak larunbatean. Baina honez gain, Usurbil Kirol Elkarteko zenbait jokalari, Euskal Selekzioarekin entrenatzera gonbidatu dituzte igandean. Hitzordu guztion agenda segidan. Gogoan izan bestalde, Usurbil K.E.-k urriaren 17an eginiko errifa zozketako zenbaki saritua, 3031 izan zela. Sarituari, Bruñoren mariskada lotea egokitu zaio. Eta azken ohar bat, urriaren 28ra arte alegazio epean segitzen du, Usurbil K.E.-ren zuzendaritza berritzeko osatu berri den hauteskunde batzordeak.

Eskubaloia Kiroldegian

Urriak 24, larunbata

09:30 Alebin neskak, Buruntzaldea: Udarregi 5B-Udarregi 5A

09:30 Alebin neskak, Buruntzaldea: Udarregi 6C-Urnieta 5

10:30 Alebin neskak, Buruntzaldea: Udarregi 6A-Langile

10:30 Alebin neskak, Buruntzaldea: Udarregi 6B-Urnieta 6

11:30 Infantil neskak, Gipuzkoako Txapelketa: Udarregi A Usurbil-Bidasoa B

12:45 Infantil mutilak, Gipuzkoako Txapelketa: Udarregi B Usurbil-Leizaran B

15:45 Kadete mutilak, Euskal Liga: Usurbil K.E.-Loyola Indautxu

17:30 Jubenil mutilak, Euskal Liga: Usurbil K.E.-Loyola Indautxu

Urriak 25, igandea

10:00 Senior neskak, Euskal Liga: Usurbil K.E.-Egia Arrano Elkartea.

11:30 Kadete neskak, Gipuzkoako Txapelketa: Usurbil K.E. “B”-Urnieta Adarra Aroztegia

Eskubaloia, Selekzioa

Urriak 25, igandea

15:40 Kadete nesken entrenamendu saioa Getxoko Fadura Kiroldegian. Usurbil K.E.-ko Nahia Marcos Huici deitu dute hitzordura.

15:40 Jubenil mutilen entrenamendu saioa Elgoibarko IMH Kiroldegian. Usurbil K.E.-ko Imanol Furundarena deitu dute hitzordura.

17:30 Jubenil nesken entrenamendu saioa Elgoibarko IMH Kiroldegian. Usurbil K.E.-ko Ane Retolaza Mantxinandiarena deitu dute hitzordura.

17:30 Kadete mutilen entrenamendu saioa Getxoko Fadura Kiroldegian. Usurbil K.E.-ko Jon Uli eta Julen Nazabal deitu dituzte hitzordura.


Susaeta: 'Asko ikasi dut berarekin'

Eibartarrak denboraldi oso txarra egin dutela onartu du, eta orain helburua falta zaien puntua lortzea eta zapore onarekin bukatzea dela adierazi du.

Denboraldi bukatzear da, eta hartu beharreko lehen erabakia taldea nork zuzenduko duen da. Athletic Lezaman entrenatu da gaur, eta kazetarien aurrean Markel Susaeta mintzatu da.

Marcelo Bielsa argentinarrarekin minutu gehien jokatu dituen jokalaria da eibartarra, eta horregatik bere esker ona adierazi dio. "Argi dago Bielsarekin aurrerapauso handia eman dudala, eta berarekin asko ikasi dudala. Berak jarraitzen badu, gustura egongo nintzateke, baina hori klubak hartu beharreko erabakia da", adierazi du.

Eibartarrak denboraldi oso txarra egin dutela onartu du, eta orain helburua falta zaien puntua lortzea eta zapore onarekin bukatzea dela adierazi du. "Denboraldi txarra zapore onarekin bukatu nahi dugu".


Autokrata, biluzik

Garaipenaren bidean, Europako eskuin-mutur zaharrak eta alderdi nazionalpopulista jaioberriek Estatu Batuetako gobernuari begiratzen diote zeharka. Etengabe. Hego Afrikako apartheid-aren arkitektoek edo Israelgo sionismoaren aitek Hegoaldeko estatuetako erregimen segregazionistari begiratu zioten moduan. Egun, Donald Trump dute eredu. Espainiako Vox alderdi neofrankistaren buruzagiek, adibidez, America First goiburu trumpista egokitu eta «Espainia lehenik!» oihukatzen dute, banderak astinduz. Steve Bannon guruaren errezetek ez dutela hutsik eginen sinetsita daude: elezaharretako epikak goraipatu, atzerritarrekiko beldurra eta arrazakeria zirikatu, zuzentasun politikoa gaitzetsi, gezurra arma bezala erabili. Badakite horrela —Apalatxeetako meatzari eta industriaguneetako langile suminduen botoez— irabazi zituela hauteskundeak duela ia bi urte eta erdi Trumpek. Igandeari begira, nekazari gune iberikoak eta hirietako auzo langileak dira trumpista espainiarren itxaropena.

Baina, Ipar Amerikara bueltan, Trumpen etsenpluak ibilbide laburra duela bistan da. Hauteskundeak irabazteko balio dezake formulak, horretan ez dago zalantzarik. Ke-bonba batek bezala. Suminaren bolbora izugarri eraginkorra baita hautesleak mugiarazteko. Hala ere, gobernatzen jarrita, mugarik gabeko autokrata autentiko baten beharra du nazionalpopulismoaren proiektuak, arrakasta izan nahi badu. Eta Washingtongo erregimen politikoak abagune estua uzten dio estatuburuaren aldebakartasunari. Erabakiak hartzeko orduan bere jauregian bakartu da presidentea. Nartzisismo kontrolagaitzak eta etengabeko mesfidantzak ez diote lagundu. Autokrata izateko bokazio osoa du. Putin, Bin Salman edo Kim miretsiak bezalakoa izan nahi luke. Baina kolaboratzaileak uxatu eta aliantzak urratu ditu bere jarrerak lehen egunetik. Eta Washingtonen lagunik ez duenak, jakina da, ez du ibilbide luzerik. Horrek guztiak Etxe Zurira iritsi zenean baino ahulago egiten du Trump.

Marka guztiak hautsi ditu presidente errepublikanoak: dozenaka kolaboratzailek eta gobernukidek alde egin dute Etxe Zuritik, presiopean. Azkena, Kirstjen Nielsen Segurtasun Nazionaleko idazkaria. Nielsen izan da Erdialdeko Amerikako migranteen aurkako politika gordinenen arduraduna, haurrak haien gurasoengandik banandu eta basapiztiak bezala metalezko kaioletan giltzapetu dituena —zazpi eta zortzi urteko Jakelin eta Felipe ume maiak bere ardurapean hil ziren joan den abenduan—. Kargua uzterakoan, Nielsenek «Kongresuaren babes falta» aipatu zuen. Trumpen politika arrazistak aurrera eramateko babes falta, alegia.

Agidanez, Trumpek ez ditu jokoaren arauak ikasi. Nahiago du benetako autokrata dela sinetsi eta bere kabuz aurrera egin, inorekin deus negoziatu gabe. Bere estiloan. Tillerson Estatu idazkaria edo Sessions fiskal nagusia publikoki barregarri uztea maite zuen —biek dimisioa eman zuten arte—, Pentagonoko buruzagi militarrei «nire jeneralak» esaten die enperadorearen guardia pretoriarra direla imajinatuz —Mattis defentsa arduradunak Siriako tropen erretiradaren harira gobernua utzi badu ere—, eta agertzeagatik ez du lotsa izpirik agertu Pariseko suhiltzaileek Notre Dame katedraleko sua nola itzali behar zuten iradokitzeko ere. Hitzak, txioak eta ekintzak etengabe nahasten ditu, berak erditutako fake news unibertsoan. The show must go on.

Har dezagun bestela trumpismoaren egitasmo fetitxea: mugako harresia. Presidentetzaren lehenbiziko egunetan horma eraikitzeko dekretua izenpetu zuenetik dolar bat ere ez du lortu lanei ekin ahal izateko. Oinarri eta hedabide ultraeskuindarren presiopean, gobernu federala aurrekonturik gabe utzi zuen 35 egunez (historiako itxialdi luzeena), dirua indarrez lortzeko helburuaz. Baina orduan ere huts egin zuen, ordezkarien ganberan demokratek eskuratu berri zuten gehiengoak geldiarazita. Etsi-etsian, larrialdi nazionala deitu du hegoaldeko mugan, aurrekontu militarretik ia 6.000 milioi dolar lortzeko asmoz. Mexikotik datorren migrante-saldo arriskutsuaren aurrean armadaren laguntza ekonomikoa beharrezkoa dela dio Trumpek. Baina Kongresuko demokratek eta hainbat errepublikanok ez dute presidentearen jokaldia ontzat ematen. Ondorioz, Kongresuaren ezezkoaren aurrean, bere agintaldian lehen aldiz betoa erabili du presidenteak. Trump autokrata berriz ere. Auzitegi federalek erabaki beharko dute orain mugako larrialdi egoera justifikatua dagoen ala ez.

Betoak eta mugako harresiaren inguruko liskarrak, hain zuzen, Trump boterera eraman zuen koalizio errepublikanoaren pitzadurak areagotu ditu. Eskuin-muturra eta nazionalismo kontserbadorea neoliberal eta neocon gerrazaleekin biltzen dituen aliantza apurtzeko bidean dago. Hamabi senatari errepublikano presidentearen aurka azaldu dira dagoeneko; beste berrogeita bat, berriz, leial zaizkio oraindik. Batzuk urduri jartzen hasiko ziren. Aldebakarreko erabakiek, izan ere, arriskuan jar dezakete presidentearen aulkia 2020ko hauteskundeei begira. Ikusteko dagoena da Trumpek aurkari errepublikano seriorik izanen ote duen datorren urteko primarioetan ala berriz ere kontserbadoreek demokrata ezkertiarren aurrean bat eginen ote duten. Aurtengo udan hiru urte beteko dira Alderdi Errepublikanoa Trumpen aurrean belaunikatu zenetik. Cleveland Cavaliers saskibaloi taldearen kantxan, milaka ordezkari zuri kontserbadorez osatutako gorteak presidentegai izendatu zuen orduan «Trump! Trump! Trump!» deiadarka, ekitaldi hura errege baten koroatzea bihurtuta. Orduz gero, Trumpek ez du koroa burutik kendu jarraitzaile eta gortesauen aurrean. Baina erregea biluzik egon da hasieratik. Munduaren aurrean biluzik. Baita bere bidea jarraitu nahi duten trumpista europarren begietara ere.


Hitzak iristen ez diren tokira

Harkaitz Canok argitaratutako lanetan arte garaikideak duen presentzia aletu eta aztertu dute egileak berak eta Xabier Gantzarainek, Bilboko Gutun Zuria jaialdian.


Zabalarra eskolako gastuetarako, gurasoek dirua aurreratu behar izan dutela salatu dute EH Bilduk eta Herriaren Eskubideak

Zabalarra eskolako guraso elkarteagaz hitzarmena egitea onartu du udalbatzak aho batez, eta jasoko duten diru kopurua handituko da.

Hitzarmena handitzeko ideian denak ados egon arren, EH Bilduk eta Herriaren Eskubideak datu bat azaleratu dute: aurreko urteetan, ikastetxeko gastuak ordaintzeko dirua aurreratu behar izan dutela gurasoek, udalak "berandu" ematen zielako hitzartutako dirua. Landako ikastetxe publikoen ere gertatu omen dira antzeko kasuak. Aurrerantzean, dirua ikasturte hasieran ematea eskatu du EH Bilduko Ion Andoni Del Amok.

Bestalde, Hezkuntza Kontseilua martxan jartzeko eskaria egin du Del Amok.


Iluntzetik aurrera, festa!

Hiriberriko festak gaur arratsaldean hasiko dira. Garai batean irailaren 8an ziren festak eta horregatik egun horretatik gertuen dagoen larunbata hartzen saiatzen dira hiriberriarrak. Aurten ez dute halakorik larunbata 8 baita. Gainera, egun horretan, mozorroen laguntzaz, Hiriberri Arakil tropikoko herri bat bihurtu nahi dute. Festak antolatzerakoan kontzejuak elkarteari dirua ematen dio eta elkarteak ere beste zati bat jartzen du.

Egitaraua

Irailak 6, osteguna. Gazte eguna

19:30ean Txupinazoa.

19:45ean Potxa-pote, Txitera elkartean.

22:00etan Gazte herri-afaria.

00:00etan Musika Txitera elkartean. Bibote eta orrazkera arraroak, karaokea eta photocall.

Irailak 7, ostirala.

12:30ean Triki-poteoa Alainekin eta Gaizkarekin.

14:00etan Altsasukoak aske argazkia.

14:30ean Herri-bazkaria.

16:30ean Mus eta partxis txapelketak.

17:30ean Haurrendako ginkana eta kilikiak.

20:00etan Otamena.

20:30ean Dantzaldia Gabezin taldearekin.

22:00etan Zezensuzkoa.

00:30ean Dantzaldia Gabezin taldearekin.

02:30ean Aulkien jokoa.

04:30ean Gaupasa Txitera elkartean.

Irailak 8, larunbata. Tropikala

12:00etan Puzgarriak.

12:30ean Kalejira Jarauta 69 txarangarekin.

14:30ean Kuadrilla arteko bazkaria.

16:30ean Puzgarriak.

17:30ean Erronda-ginkana elektrotxarangarekin.

20:00etan Otamena.

20:30ean Dantzaldia Tximeleta taldearekin.

22:00etan Zezensuzkoa.

00:30ean Dantzaldia Tximeleta taldearekin.

00:30ean Mozorro festa tropikala.

04:30ean Gaupasa Txitera elkartean.

Irailak 9, igandea

12:30ean Denak Batean gospel abesbatza.

17:00etan Haurren antzerkia eta txokolate-jana.

17:15ean Maksin magoa.

18:00etan Bingoa.

18:30ean Dantzaldia Anitaren Bilobak taldearekin.

20:00etan Otamena.

21:00etan Zezensuzkoa.


Usteak erdia dauka ustela

Fama txarreko jokalaria da Fabian Orellana, Eibarren neguko lehen fitxaketa. Baina izena eta izana ez datoz beti bat. Harekin Celtan aritu zen Jon Aurtenetxek dio «ona eta zintzoa» dela.

Eibarrek Fabian Orellana fitxatzeko asmoa zuen duela pare bat hilabete, Fran Ricoren lesio luzeak horretarako aukera emango ziolakoan. Albistea zurrumurru izan zen tartean, azkar zabaldu ziren esamesak Txileko jokalariaren izaeraren inguruan: polemikoa dela, taldeko giro ona txartzeko abilezia berezia duela... azken batean, baieztapen frogatu gabeko honen jiran mugitu zen jardun guztia: ez ei da Eibar talderako jokalaria, haren izateko modua ez omen da ezkontzen ia betitik armaginen taldean izan den izaerarekin.

Klubak baieztatu egin zuen azaro hasiera hartan baietz, Orellana nahi zuela. Eta bat baino gehiago zalantzan jartzen hasi ziren jokalariaren inguruko jardunak: Eibarrek nahi badu, ez da hain gaiztoa izango, kontuan izanda nola zaintzen, begiratzen eta aztertzen dituen jokalarien izateko erak Eibarrek.

Onena zalantzak argitzeko, onerako edo txarrerako izan, jokalaria bertatik bertara ezagutzea. Ekarri du Eibarrek, eta aurreko larunbatean Las Palmasen debuta egin aurretik, eginak zeuzkan hiru bat aste taldekideekin entrenatzen. Haiek izan zuten aukera nolakoa den ezagutzen hasteko, eta baita egunero Arrasaten (Gipuzkoa) taldea lanean ikusten dutenek. Ikusle fin horietako batek esandakoa da ondorengoa: «Ez da mutil txarra. Gehiago esango dizut: pertsona ona dela iruditzen zait». Orellanaren ospe txarraren parekoa ekarri zuen beste batekin azkar egin zuen alderaketa: «Bebek ere fama txarra zekarren, eta gutxi dira hura bezain pertsona zintzoak, garbi asko esanda».

Orellana entrenatzen ikusi eta lehen begi kolpean, ondorengo honek ematen du atentzioa: lotsatia ematen du. Baliteke jende berriarekin konfiantza hartu arte uzkurra izatea. Egunero Arrasaten ikusten duen horrek argitu ditu zalantzak: «Oso lotsatia da. Pentsa, entrenamendura garaiz etortzen da, eta bere konfiantzakoak diren Yoel, Escalante eta besteren bat azaldu arte ez da bere autotik ateratzen aldagelara sartzeko».

Entrenamenduak entrenamenduari kateatuz joan den heinean, irribarrea ere marraztu du aurpegian, eta taldera egiten ari dela ematen du aditzera. Lagunduko dio horretan Las Palmasen aurka sartu zuen berdinketako golak, taldekideen begirunea jasotzeko gutxi baitira gol bat sartzea bezain eraginkorrak; batez ere, ospakizunean sortzen den giro gozoagatik. Berari ere emango zion konfiantza lotsa galtzen hasteko.

Lotsatia baita Orellana. Ez da esamesa edo jardun merkea. Jon Aurtenetxek (Zornotza, Bizkaia, 1992) ondo ezagutzeko aukera izan zuen Celtan taldekide izan zirenean. Badira lau urte ordutik, eta gogoan dauka txiletarra. Dundeen (Eskozia) bizi da Athleticeko jokalari ohia, herriko Dundee FC taldean ari baita, Eskoziako liga nagusian. Eta handik deskribatu du Orellana. Bizkaitarrak esandakoaren arabera, ondorioa oso nabarmena da: usteak erdia ustela dauka oraingo honetan, edo beste era batera esanda: izena eta izana ez datoz bat.

«Pertsona ona eta zintzoa da. Harreman gertukoa egiteko aukera izan genuen, aldagelan elkarren alboan esertzen ginelako beti». Denaz jarduten omen ziren hizketan, honetaz eta hartaz, «jokalariok ez baitugu soilik futbolaz hitz egiten, baita beste kontu batzuen inguruan ere».

Orellanaren ospe txarrak sona handiena Celtako jokalari zela izandako gertakari baten ondoren hartu zuen, hain justu. Baina ez zegoen Aurtenetxe taldean, eta ezta Luis Enrique ere, biak Vigon (Galizia) zirela entrenatzaile izan zutena. Eduardo Berizzorekin izan ei zuen liskarren bat, eta entrenatzaile argentinarrak taldetik at utzi zuen, ordura arte hamaikakoetan beti azaltzen ari bazen ere maila ona emanez.

Duela urtebeteko kontua da Berizzorekin izandako tirabira, eta iazko urtarrilaren amaieran, Valentziara joan zen utzita. Beretzat hartu zuten denboraldi amaieran, baina Marcelino entrenatzaileak esan zion ez zuela taldean nahi, eta negu honetako merkatuan gauzatu da Eibarko aukera. Berarekin batera iritsi dira bere inguruko ustezko kontu ilun guztiak. Tartean, jokalari langilea ez denaren fama ere badakar.

Aurtenetxek ukatu egin du hori ere: «Ez da egia alferra denik eta ez zaionik gustatzen defentsako lanean aritzea. Nik erdiko atzelari jokatu nuen Celtan, eta hegalean aritu izan banintz, gustura izango nuen nire aurrean Orellana, asko laguntzen ziolako eskuin hegaleko atzelariari». Adibide zehatza eman du: «Aurkariaren hegaleko atzelariak zelaian gora egiten zuen bakoitzean, berak jarraitu egiten zion, ez zen goian begira geratzen».

«Erasoan, oso trebea»

Orellanak ez zuen, bada, dena fama txarra ekarriko berarekin. Onetik ere badakar, eta ezagutzen dutenak eta ez dutenak baina jokatzen ikusiak direnak bat datoz ondorengo baieztapen honetan: erasoan oso jokalari ona da.

Baietz dio Aurtenetxek, halakoa dela txiletarra: «Kalitate tekniko handikoa da, baloiarekin oso trebea. Hegalean jokatu ohi du, eta abilezia berezia dauka buruz burukoak ondo egiteko». Taktikoki ere badu bereizgarri onik: «Ondo ulertzen du jokoa, eta badaki leku onak hartzen erasoan, aurkariari ahalik eta min handiena emateko». Leku onak hartzeari esker, beste dohain bat ere baduela dio: «Pasatzaile ona da, hutsik egiten ez duen horietakoa». Golegilea ez dela dio Aurtenetxek: «Ez da kamutsa aukerak gauzatzen, baina gehiago da aukera sortzaile». 404 partida jokatu ditu Audax Italiano, Xerez, Celta, Valentzia eta Eibarren artean, eta 78 gol sartu ditu. «Ondo hasi da Eibarren, gola sartzen aurreneko partidan, eta asko pozten naiz Orellanagatik».


Osina dendari eman dio Errenkoaldek erakusleiho onenaren saria

Errenteriako Udalaren laguntzarekin Errenkoaldek antolatutako Gabonetako Erakusleiho Onenaren Sariak badu irabazlea aurtengoan ere, eta Donostia kaleko Osina Naturdenda izan da garailea. Erakusleiho ikusgarria osatu du aurtengo honetan Osina Naturdendak.


Aitor Zubizarreta: "Talde orekatua osatu dugu, sentsibiltate eta eremu ezberdinetako jendearekin"

Eskoriatzako EH Bilduk atzo aurkeztu zituen Udal hauteskundeetara begira prestatu duen hautagaien zerrenda eta herrirako landu duen programa. Aitor Zubizarreta alkategaiaren esanetan, hautagaien zerrenda osatzeko orduan, oreka bilatu dute, eta zerrendan sentsibilitate ezberdinetako jendea batzen saiatu dira dute.

Alkategaiak esan zuen eurak ez direla alderdi politiko bat, herri proiektu bat baizik. Gaineratu zuen, herritar guztien iritziak eta ekarpenak jasotzen jarraitzeko asmoa dutela, partaidetza dinamikoarekin etorkizuneko Eskoriatza marrazteko.


Titirijai txotxongilo jaialdia, aste honetako 'EITB Kultura'n

Horrez gain, Fitting Room Bilbao tendentzia elkargunean parte hartuko duten diseinatzaileak ezagutuko dituzte.

Titirijaik, Tolosako Nazioarteko Txotxongilo Jaialdiak, bere 29. edizioa ospatuko du aurten, zazpi herrialde ezberdinetako 22 konpainien partaidetzarekin. Horien artean, Txotxongilo Taldea konpainia donostiarra dago. 40 urte bete berri ditu konpainiak eta 'EITB Kultura'k haien ikuskizun berria ezagutuko du gertutik: Elurrezko panpina. Poesiak eta musikak osatzen dute umeentzako ikuskizun hau.

Horrez gain, FIitting Room Bilbao tendentzia elkargunera ere hurbilduko da aste honetako saioa. Azaroak 26an Bilboko Melia Hotelean ospatuko da aurtengo edizioa, 24 diseinatzaile eta sortzailerekin. 'EITB Kultura'k erakusketa hasi aurretik ezagutuko du horietako batzuren lana, Ines Susaeta, Keltze Leaman, Aitziber Caelaa eta Mariangela Artesenak, besteak beste.

Eta moda mundutik antzekira salto eginez, Kuluka Teatro konapianiaren André eta Dorine antzezlana ezagutuko du 'EITB Kultura'k. Errutinan itota bizi diren bi aiton-amonen bizitza, oroitzapen eta memoria hizpide hartzen ditu lanak. Iñaki Rikarte zuzendariak emango ditu antzezlan honen inguruko xehetasunak.

'EITB Kultura'k, gainera, Luis Alberto Requejo klarinete jotzailearen ibilbide musikala errepasatuko du. Bakarkako lehen lana pasa den urtean atera zen, Music for clarinete solo, Igor Stravinsky eta Bela Kovascks-en mailako egileen lanen bertsioekin. Miriam Cepeda organistarekin batera Loiuko elizan eskainiko du Requejok musika emanaldia azaroak 26an.

Bestalde, 'EITB Kultura'k Patxi Zubizarretaren azkeneko liburua ezagutuko du, Joan. Liburu batek eta DVD batek osatzen dute ikus-entzuneko eleberri hau. Thomas Canet argazkilariaren irudiek eta Joserra Senpereren musikak osatzen dute istorioa.

Amaitzeko, bi erakusketa bisitatuko ditu aste honetako 'EITB Kultura' saioak: Gasteizeko Trayecto galerian ikusgai dagoen 'La orilla es una metáfora', Paul Valeryren lana; eta 'Rhema', Ainize Txopitearen lana, Donostiako Ernest Lunch Kultur Etxean ikusgai.

'EITB Kultura' astelehen honetan emitituko da 00:00etik aurrera ETB-1en, asteartean 00:50ean ETB-2n eta ostiralean 22:30ean ETB-3n.


18_Udaberentzat squasheko txapela

Larunbat arratsaldean jokatu zen kiroldegian herriko XXIII. Squasheko Txapelketa sozialaren finala. Berriro ere, azken bi urteetan bezala, bikote berberak zuen jokoan txapela, Agustin Erkizia oriotarrak eta Alberto Udabe usurbildarrak.

Finala oso borrokatua eta bizia izan zen, azkenean bost set-ak jokatu behar izan zituzten. Lehenengoa 13-15 irabazi zuen Erkiziak, bigarrena 15-12 Udabek, hirugarrena ere Erkiziak 15-6 eta laugarrena 15-7 Udabek eraman zuen.

Azkeneko set-a berriz, Erkiziaren alde zihoan, baina azken momentuan Udabek buelta eman zion partidari eta finala irabazi zuen 3-2ko emaitzarekin.

Oso gogor eta bizi aritu ziren final osoan zehar, pilota ere aldatu behar izan zuten azkenean lehertu egin zelako.

Beste finalak

Larunbatean bertan, final nagusiaz gain, beste bi final ere jokatu ziren, kontsolaziokoa eta hirugarren eta laugarren postuak.

Kontsolazioko partida ere nahiko luze jo zuen, ordubete inguru egon ziren Mitxel Zugasti eta Xabier Linazisoro. Hauek ere bost set-ak jokatu behar izan zituzten. Mitxel Zugastik irabazi zuen 3-2ko emaitzarekin.

Hirugarren postua berriz, Oswal Cañedorentzat izan zen, baina partida hau ez zen jokatu, Kinin Calvo ez baitzen azaldu. Hala ere, renuntzia ez zuenez egin, Kinin bera geratu zen laugarren postuan.

Finalek amaieran, Pablo Barrio alkateak eta Alaitz Mendizabal zinegotziak eman zizkieten sariak aipatutako finalak jokatu zuten partaide guztiei.


Urgulleko saneamendua berrituko du Donostiako Udalak

Donostiako Udaleko Tokiko Gobernu Batzordeak bihar, hilaren 14an, onartuko du Urgull mendian saneamendu sistema berri bat, sistema elektriko hobe bat eta komun auto garbitzaile bat egiteko proiektua. Noticias de Gipuzkoa hedabidearen arabera, Girder Ingenieros enpresak idatzi du proiektua, eta 1.023.000 milioi euroko kostua izango du, BEZa barne. Behin proiektua onartuta eta lehiaketa publikoan adjudikatuta, sei hilabeteko epea izango du enpresak lanak gauzatzeko.

Duela hamar urte aurreikusi zuten Urgulleko ur beltzen saneamendua berritzea, baina urtero atzeratu dute proiektua, duen kostu altuarengatik. Saneamendu berriak Motako gazteluan, Natur Txokoan eta Polboriñean emango du zerbitzua, Urgulleko bisitarien gorakada dela eta, udala berrikuntzak egitera behartuta ikusi baita. Izan ere, Urgullek orain arte ez du saneamendu sistemarik izan, hobi septiko batzuk baizik, eta batzuen ur beltzak mendiaren lurretara heltzen ziren. Hain justu, Eguzki Erakunde Ekologistak egoera hori salatu zuen iazko abuztuan.

Tabernako hobi septikoak, esaterako, gainezka egiten du askotan uda garaian, eta gaztelukoa da berrituta dagoen bakarra, nahiz eta komunak ez dauden irekita, ur presio gutxi dutelako. Horregatik, ur presioa hobetzea aurreikusten du proiektuak, horrela gazteluko komunak irekitzea ahalbidetuz. Era berean, komun auto garbitzaile berri batzuk jarriko dituzte iturriaren inguruan, Urgulleko bisitari guztiei zuzenduta, gaur egun tabernan daudenekin ez baita nahikoa.

Bestalde, sistema elektrikoa ere hobetuko dute, gaur egungo potentzia elektrikoa areagotuz. Horrela, kultur guneek berogailua eta aire egokitua izango dute, eta mendiko argiztapen publikoa eta apaingarria berritu eta zabalduko dute.


Zientzia gertutik ezagutzeko askotariko ekimenak

Zientziarekin jolasteko adin mugarik ez dagoela argi geratu da gaur, zapatua, Bergaran egiten ari diren Zientzia, Teknologia eta Berrikuntza jardunaldietan. Robotak egiteko tailerrak, ur mekanismoaren erreplikaren aurkezpenak eta bideo-jokoen txapelketak harrera ona izan dute herritarren eta kanpotik etorritako zaleen artean.

Zortzi urtetik gorako haurrek etxean ohikoak izaten diren hainbat tresna erabilita -hortzetako eskuilak, pilak, dardaragailua eta kola) jostailu itxurako robot txikiak egiten gustura jardun dute Hackprende elkarteko begiraleek gidatuta. Zientziarekiko zaletasuna eta era horretako jostailu txikiak egiteko trebezia dutela erakutsi dute Seminarioko karpan bildutako neska-mutikoek.

Jose Mari Rubioren eta Felipe Uriarteren asmakizunak

Erretiroa hartu zutenetik, ordu asko egiten dituzte Rubiok eta Uriartek tailerrean; euren zaletasuna, askotariko mekanismoak dituzten tramankuluak egitea da. Azkenekoa, gaur aurkeztu dute Laboratorium museoa: XVI. Mendean Italiako Juanelo Turriano asmatzaileak egin zuen Toledon Tajo ibaitik ura igotzeko mekanismoaren erreplika. Aretoa lepo beteta, Turrianoren inguruko azalpenak eman dituzte hasteko; eta ondoren, egin duten eta gaur herritarren aurrean erakutsi duten tramankuluaz jardun dute.

Aranzadiko kirolgunean, bideo-joko txapelketa

Gasteiztik, Arrasatetik eta beste hainbat tokitatik etorritako gazteak, berriz, bakoitza ordenagailu baten aurrean, bideo-jokoekin ari dira jolasten. Goizeko 10:00etan hasita eta bihar goizeko 9:00ak bitartean eten handirik egin barik izango dira han. Bihar, domeka, 14:00ean egingo dute sari-banaketa.


Partidu klabea, goiko postuei heltzeko

Liga hasierako maila ona berreskuratu du Hernanik, azken partiduetan. Eta horrekin batera, emaitzak onak. Hirugarren postura igo dira hernaniarrak, eta postu horri eusteko lehian, partidu klabea dute gaurkoa. Laugarren sailkatuaren kontra jokatuko dute, Martuteneren kontra, 12:30etan Martutenen. Puntu berdinak dauzkate bi taldeek.


Goioaga bere lana egiteagatik epaitu gura dutela salatu dute

Euskal presoen defentsan aritzen diren zenbait abokatuk agerraldia egin zuten barikuan, Bilbon, Iñaki Goioaga abokatu eta Amaiurko senatariaren kontra abiatutako auzibidea salatzeko.Goioaga ere han egon zen, eta abokatuek salatu zuten bere lana egiteagatik epaitu nahi dutela Munitibarko bizilaguna.Euskal preso politikoen defentsa egiten duten hainbat abokaturen laguntza eduki zuen Goioagak. Aipatu zuenez, bere aurkako inputazioak gatazka politi- koari buruzko eztabaida oztopatzea du helburu. Halaber, esan zuen, Auzitegi Nazionalak Gorenari egindako eskaerak ez duela harritu.Ezkutatzeko ezer ezAbokatu legez egiten duen lana defendatu zuen Goioagak, eta, gogoratu zuenez, presoen defentsan aritzen diren abokatuen lanari esker nazioarteko komunitateak jakin du Espainiar estatuak oinarrizko eskubideak urratzen dituela. Ezkutatzeko ezer ez duela ere esan, eta bere lana publikoa dela berretsi zuen.Jone Goirizelaiak Velascoren erabakiaren berri komunikabideengandik jaso izana kritikatu zuen agerraldian, barikuan jaso baitzuten Auzitegi Nazionalak Gorenari bidalitako idazkia.Goirizelaiaren ustez, auzibide horien helburua da Auzitegi Nazionalaren jokabidea agerian utzi duten abokatuen lana oztopatzea: «Goioagaren kontra egin dute bera delako, euskal presoak defendatzen dituen abokatua delako eta senataria delako».Azaldu zuenez, Velasco epaileak Espainiako Auzitegi Gorenari bidalitako idazkiak Guardia Zibilaren txostenak ditu oinarri bakarrak, eta ez du froga bakar bat ere aurkezten txosten horiek egiazkoak direla baieztatzeko.Goioagari leporatzen dizkioten ekintzen artean, presoak bisitatzea edo bere bulegoan bilerak egitea daude, eta horiek «be- re egiteko profesionalagaz lotura zuzena» daukatela esan zuen Goirizelaiak.Halaber, ustezko delitu fiskalaren inguruan adierazitakoa «gezur hutsa» baino ez dela esan zuten: «Velascok badaki hor ez dagoela deliturik, suposatzen delako legea ezagutzen duela, baina, hala ere, tematzen da horretan, delituaren itxura eman ahal izateko».


Hitzordua historiarekin eta konpromisoa etorkizunarekin

Espainiako Estatuko udal hauteskundeak, 1931ko apirilak 12, errepublikaren aldekoak nagusitu dira hiriburu gehienetan. Jose Antonio Agirrek irabazi du Getxon: 21 zinegotzietatik 16 lortu ditu Euzko Alderdi Jeltzaleak.

Apirilak 14, Errepublika aldarrikatu da, Agirre Euzkadi egunkariaren egoitzan dago Leizaola, Azkue eta Kareaga jelkideekin. Giro nahasia da kalean; herritarren mobilizazioa nabarmena da. Egoera ikusita, Leizaola, Azkue eta Kareagak Getxora joateko eskatu diote Agirreri, udala biltzeko, «Getxok udal mugimendu handi baten euskarria izan behar du-eta».

Egun hartan aldarrikatu zen euskal errepublika Getxon, «Espainiako Errepublikarekin federatua», eta euskal udalei eskatu zien aldarrikapen bera egiteko eta galdegiteko foruak baliogabetu zituen 1839ko legea indargabetzea eta erakunde burujabeak leheneratzea. Hartara, udal batzuek Bizkaiko Batzar Nagusiak deitu zituzten Gernikara apirilaren 17rako. Ezinezkoa izan zen: Gasteiz eta Bilbotik bidalitako soldaduek hiribildua hartu zuten eta Guardia Zibilak errepideak itxi zituen. Hala ere, Gernikatik hur ehunka udal ordezkarik sinatu zuten Batzar Nagusiek onetsi behar zuten agiria, non autodeterminazio eskubidea errespetatzea galdegin zen.

Getxo izan zen mugimendu haren euskarrietako bat, eta euskarri izan behar du erabakitzeko eskubidearen alde egun indartzen ari den dinamikan ere. Izan ere, 86 urte geroago, demokrazian sakontzen jarraitzeko aukera zabaldu digu bi oinarriren gainean eraikitako prozesu honek: «Getxoztarron garaia da» eta «Erabakitzeko eskubidea dugu». Herritarron protagonismoa eta ahalduntzea izan ditu ardatz prozesuak (galdeketaren aldeko getxoztarren 7.448 sinadura bildu dira) eta lege hutsaren muga defendatzen dutenen aurrean herritarren borondatean oinarrituriko demokrazia nabarmendu dugu.

Legearen eta gizarte antolatuaren talkaren adibide argia dira Rosa Parks eta Kathrine Switzer: Legeak-edo ukaturiko eskubidearen defentsan ibilitako bi emakume, bi herritar.

Montgomeryko legearen arabera, garraio publikoek marra bat zuten beltzak eta zuriak banatzeko. Beltzak autobusean sartu, ordaindu, jaitsi eta berriz igotzen ziren atzeko atetik. Parks erdiko jarlekuetan jesarri zen 1955eko abenduaren 1ean (beltzek erabil zitzaketen, zuriek jarlekua eskatzen ez bazuten). Alde hura bete zenean, gidariak altxatzeko eskatu zion, gazte zuri igo berri bati laga behar ziolako, legeak hala agintzen zuen-eta. Parks ez zen altxatu. Eskubide zibilen aldeko Estatu Batuetako mugimenduaren eragiletzat jo izan da gertaera, nahiz eta lehenago beste emakume batzuek ere berdin jokatu zuten: C. Colvinek urte bereko martxoaren 2an; I. Morganek, 10 urte lehenago, eta I. Wells-Barnettek, 71 urte lehenago.

Ez zen legea izan Kathrine Switzerri Bostongo maratoia korritzea galarazi nahi izan ziona 1967an, probaren arau bat baizik: gizonentzako proba zen. Switzerrek KV Switzer izena eman zuen eta 261 dortsalarekin abiatu zen. Ibilbidean, epaile batek ikusi eta kanporatu egin nahi izan zuen: «Zoaz nire lasterketatik eta itzuli dortsal hori!», egin zion oihu. Switzerrek, haren mutil lagunak eta beste korrikalari batzuek aurre egin zioten epaileari eta Bostongo maratoia dortsalez egin zuen lehen emakumea izan zen (arinago iritsi zen Bobbi Gibb aurreko urtean ere hartu zuen parte—, baina dortsalik gabe).

Erabakitzeko eskubideaz ari garela, Alabamako gidariak eta Bostongo epaileak bezala jokatu nahi ote dute egun ere legearen printzipio hutsari heltzen diotenek?

Euskal Herrian ere hainbat gertaera izan dira historia hurbilean, non legeak muga ezarri nahi izaten zion herritarren borondateari: euskarazko irakaskuntza, ikurrinaren erabilera, nahitaezko soldadutza... edo, berriki, errefuxiatuen etorrera.

Patxo Pomposo Getxoko udal langilea zen eta udaletxean zegoen armada frankista Algortan sartzean. Alkatearen bulegora joan, ikurrina eta Agirre lehendakariaren erretratua hartu, gerriaren bueltan bildu, alkandoraren azpian gorde eta Goñibarri baserrira eroan zituen. Han izan ziren frankismoak iraun bitartean, harik eta 1980an Pomposoren bilobak ikurrina Andra Mariko batzokian jaso zuen arte.

1963ko arratsalde batean, Bilbon, haur bat euskaraz entzun zuen Garamendik. Haren hizkuntza mailak harrituta, ea non ikasi zuen galdetu zuen. Azaldu zioten bazirela hainbat etxetan euskaraz ikasten zuten haur taldeak, eta agindu zioten andereño bat bidaliko zutela zortzi ume biltzen bazituen. Begoña Abaitua izan zen lehen andereñoa. Algortako geltokian biltzen zituen umeak aste bakoitzean zegokion etxera joateko. Lurrean jesarrita, horman oinarrituta, ahal zuten moduan hartzen ei zituzten euskarazko eskolak.

Herritarren ahalduntzearen adibide gisa jarri genituen: banaka edo taldeka haien eskubide eta askatasunen alde ekin zioten, ahaldunduta, haien historiaren protagonista eta subjektu bihurtuta. Orain ere getxoztarron garaia da. Historiako beste une batzuetan legez orain ere erakutsi nahi dugu gure eskubidearen alde egiteko prest gaudela, konplizitateak lantzeko eta eskua elkarri emanda ibiltzeko prest gaudela.

1931n Getxo udal mugimenduaren euskarri izan zen, Bermeo, Elorrio eta Mundakarekin batera. 86 urte geroago, Bermeon 2017ko apirilaren 2an egin zen kontsulta; Elorrion, maiatzaren 7an. Getxon eta Mundakan azaroaren 5ean egingo dugu. Aukera polita da autodeterminazio eskubidearen aldeko mugimendu haren euskarri izan ziren udalak erabakitzeko eskubidearen defentsan berriz elkartzeko. Asko dugu jokoan eta haren garrantziaz jabetu behar dugu denok. Ederra egin dezakegu, Getxoko parte-hartzea geroago etorriko diren pausoen inpulsu izan daiteke. Hori da GED-ek ezarri duen helburua: Getxo ostera ere «euskarri» izatea.


`Hitzkide´ko partaideei eskerrak eman

dizkie Astigarragako AEKk

Astigarragako AEKn ikasturtea bukatu da eta baita Hitzkide egitasmoa ere. Hori horrela, ikasturtea agurtzeko eta parte hartzaileei eskerrak emateko, Eskerrik asko Hitzkide! festa antolatu zuten euskaltegiko kide eta hitzkideek. Bertan, ikasle eta irakasleek, euskeraz bizitzeko ahaleginean hitzkideek emandako laguntza eskertu zuten. Ikatza tabernako terrazan luntxa eta musika emanaldia izan zituzten giroa berotzeko eta ondoren, Rezola sagardotegira joan ziren afaltzera.


'Gaueko entziklopedia koxkorra' antzezlanerako sarrerak zozkatuko ditugu


Aitor Ociok kontratua luzatu du

Bere zazpigarren denboraldia egingo du Athleticen, eta kontratua 2012ko ekainaren 30ean amaituko du.

Aitor Ocio atzelariak beste urtebetez luzatu du Athletic Clubekin zuen kontratua eta beraz, talde zuri-gorrian 2012ko ekainaren 30era arte luzatu du.

Ociok (Gasteiz, 1976-11-28) bere zazpigarren denboraldia egingo du&' || 'nbsp;Athleticen.&' || 'nbsp;Talde zuri-gorrira 2001ean heldu zen eta 2007an itzuli,&' || 'nbsp;Sevillan lau urteko ibilbidea egin ondoren.


Garagardo Fest, zapatuan, Uhagon Kulturgunean

Markina-Xemeingo Uhagon Kulturgunean Garagardo Fest jaialdia ospatuko dute zapatu arratsaldean.Iazkoan izandako arrakasta ikusita, aurten ere jendea bertaratzea espero dute.Garagardozaleek huts egin ezinezko hitzordua dute. Izan ere, askotariko garagardoak dastatzeko aukera edukiko dute parte hartzaileek.Uhagon Kulturguneko kideek jakitera eman dutenez, eguraldi onagaz kanpoan egingo lukete jaialdia; euria egingo balu, ostera, barruan elkartuko lirateke. «Nahi duena etorri ahal da. Garagardo motak dastatzeagaz batera, haiei buruzko informazioa ere emango dugu», zehaztu dute antolatzaileek.Eskaintza zabalaZortzi bat garagardo mota probatzeko aukera eskainiko dute: «Bakoitzak prezio jakin bat edukiko du».Besteak beste, Frantziako Kronenbourg garagardo ezaguna egongo da. 1664an du jatorria, eta garagardo marka ezagunenetarikoa da.Konig Ludwig Weissbier marka ere edukiko dute aukeran Uhagonen. Besteak beste, 2008. urtean garidun garagardorik onena izendatu zuten.Era berean, Warsteiner garagardo alemaniarra dastatzeko aukera ere egongo da. Alemaniako garagardogile independenteetako baten ekoizpena da.Cervezas Alhambra marka andaluziarra ere ekarriko dute. 1925ean Granadan (Andaluzia, Espainia) sortu zuten.Grimbergen garagardoa ere probatzeko moduan egongo da. Belgikako hiriburu Bruselatik 20 kilometrora dagoen izen bereko hirian dauka jatorria, eta fruitu gustua dauka.Halaber, garagardo dastaketari laguntzeko pintxo mota desberdinak egingo dituztela jakitera eman dute. Pintxoak 0,50 euroan ipiniko dituzte.19:00etan hasiko da Garagardo Fest jaialdia, eta ordu bete beranduago, Aterri talde gipuzkoarraren kontzertua egongo da ikusgai. Sustrai afroamerikarrak dituzten doinuei lehentasuna emango diete taldekideek. Eibar eta Elgoibarko kideekin osaturiko laukoteak kantu ezagunen bertsioak eta abesti propioak ere joko ditu.Musikak lagunduta, jai giro ederrean jan-edanean lagun artean egoteko aitzakia eskainiko dute Uhagongo kideek.


Etilometro bat eraman beharko da ibilgailuan, Frantzian zirkulatzeko

Alkohol-tasa neurtzeko gailuek Frantziako araudia bete beharko dute. Neurriak gidari frantses eta atzerritarrei eragiten die, eta ziklomotorrek ez beste ibilgailu motordun guztiek eraman beharko dute.

Datorren uztailaren 1etik aurrera, arauzko etilometro bat eraman beharko da ibilgailuan, Frantzian zirkulatzeko.

Botatako arnasaren alkohol-tasa neurtzeko gailuek Frantziako araudia bete beharko dute. Neurria gidari frantsesei eta atzerritarrei eragiten die, eta ziklomotorrek ez beste ibilgailu motordun guztiek eraman beharko dute.

Etilometroak kimikoak edo elektronikoak izan daitezke, eta erabilera bakarrekoak badira, fabrikatzaileak ezarritako iraungipen-data kontuan izan beharko da. Botatako arnasaren alkohol-tasa neurtzeko gailuak farmazietan, supermerkatuetan, ibilgailuen sektoreko dendetan, gasolindegietan eta Interneten eskuratu ahalko dira. Frantziako araudia betetzen duten etilometroak "1 klasekoak" dira, eta NF X20704 araua bete beharko dute.

Arauzko etilometro bat ez duen gidariari 11 euroko isuna ezarriko diote, eta 33 eurokoa izatera ere irits daiteke. Frantziako agintariek adierazi dutenez, araua uztailaren 1ean sartuko da indarrean, baina arau-hausteak ez dira azaroaren 1era arte salatuko.


Koronabirus kasu berririk ez dute baieztatu Azpeitian

Azken orduetan ere hazi egin da COVID-19 gaitza duten herritarren kopurua Euskal Herrian. Eskualdean ere gora egin du baieztatutako kasuen zenbatekoak: hamahiru gehiago dira positibo eman duten herritarrak. Dena den, Azpeitian ez zuten kasu berririk atzeman atzoko 20:00ak arte. Zarautzen eta Zumaian bosna kasu hauteman dituzte eta Azkoitian, Aian nahiz Orion bana.

Igotzen jarraitzen du egunez egun koronabirusak kutsatutako bailarako herritarren kopuruak. Herenegungo datuekin alderatuta, hamahiru kasu positibo gehiago atzeman ditu Osakidetzak, atzo 20:00etan eguneratutako datuen arabera. Positibo berri horiek gehituta, guztira, 78 dira eskualdean birusa duten herritarrak. Kontuan izan behar da sintomak dituzten herritar guztiei ez dietela egiten proba, beraz, datu ofizialek diotena baino altuagoa da izatez kutsatuen kopurua.

Hamahiru positibo berri horietatik bost Zarautzen atzeman dituzte, eta herri horrek jarraitzen du, alde handiarekin, eskualdeko kutsatuen zifrarik altuena izaten: 47 dira dagoeneko. Zarautzen zenbatutako kutsatu berrien kopuru bera izan da Zumaian; bost positibo gehiagorekin, hamabost dira herri horretan COVID-19 birusa hauteman dieten herritarrak. Aian, Azkoitian eta Orion kasu berri bana aurkitu dute. Horrenbestez, lau dira birusa duten herritarrak Azkoitian eta Orion, eta bi, berriz, Aian. Azpeitian eta Getarian hiruna kasu atzeman dituzte orain arte; atzo eguneratutako datuetan ez zen aldaketarik izan herri horietako kopuruan. Eskualdeko gainontzeko herrietan, momentuz ez dute koronabirusa duen herritarrik atzeman.

Euskal Herriko datuei erreparatuta, 604 kasu positibo atzeman dituzte Araban, Bizkaian eta Gipuzkoan (168 Araban, 313 Bizkaian eta 123 Gipuzkoan), eta aurreko egunetako datuekin alderatuta, hiru lurraldeetan jaitsi egin da hautemandako kasu berrien kopurua. Nafarroako Gobernuak 11:30ean eguneratutako datuen arabera, 2.011 dira gaitza duten lagunak. Beraz, Hego Euskal Herrian 7.751 dira COVID-19aren proba egin eta positibo eman duten herritarrak.

Azken 24 orduetan 24 herritar hil dira Arabako, Gipuzkoako eta Bizkaiako lurraldeetan. Lehen aldiz, Bizkaiak Arabaren hildako kopurua gainditu du: gaur arte, 116 hildako izan dira Bizkaian, eta 115 Araban; Gipuzkoan, berriz, 34 dira zendutakoak. Nafarroan, guztira, 84 pertsona hil dira gaitzaren ondorioz. Horrenbestez, Hego Euskal Herrian, guztira, 349 dira hildako pertsonak.


Santo Tomas eguna

Jada gaude urteko

azken egunetan

herrian gogokoak

diren jaiak bertan.

Txorizo eta talo

aski postuetan,

barrena gozatzeko

ez egon penetan,

kolesterolik ez da

Santo Tomasetan.


'Kantauri'k ez du deklaratu Jimenez-Becerrilen hilketaren epaiketan

Ekintza hori egiteko agindua eta armak ETAko buruzagi ohiak eman ote zituen ikertzen ari da epaitegia.

Jose Javier Arizkuren Ruiz Kantauri ETAko buruzagi ohiak ez du deklaratu nahi izan Alberto Jimenez-Becerril PPko zinegotziaren eta haren emaztearen hilketari buruzko epaiketan. Politikari andaluziarra Sevillan hil zuten tirokatuta, 1998ko urtarrilaren 30ean.

Arizkurenek ETAko militantea dela eta epaiketan parte hartzeko asmorik ez zuela eta ez ziela galderei erantzungo adierazi du euskaraz, saioaren hasieran, Auzitegi Nazionalean.

Jose Luis Barrios Martin, Miguel Azurmendi Peñagarikano eta Maria Teresa Pedrosa Barrenetxea dira PPko zinegotziaren hilketagatik zigortu dituzten ETAko kideak. Epaiketan esan dute ez direla akordatzen hilketa egiteko agindua eta aurrera eramateko dirua eta armak Kantauri-k eman ote zizkien.


Mauleko hiltegia eta txorien kabietarako tabako kutxak, 'Landaberri'n

Mauleko hiltegia itxi zutela hiru aste bete diren honetan, Panpi Saint Mariek gaur egungo egoera nolakoa den kontatuko digu.

Hiru aste badira Mauleko hiltegia itxi zutela. Gaur egun egoera zein den kontatuko du ELBko Panpi Saint Mariek 'Landaberri'n.

Beste alde batetik, Kristina Enea Fundazioak, Aranzadi Zientzia Elkarteak eta Kursal Greenekin batera martxan jarri duen tabako makina zaharrak txori kabi bihurtzeko proiektua izango dugu hizpide. Lehen kabiak ze harrera izan duen kontatuko du Jon Elortza Ategorrietako Ortzadar ikastetxetik. Jakoba Errekondo eta Pello Zabala ere beren gaietan arituko dira, baratzea eta eguraldia.


61 urteak ospatuz, bazkaria eta sariak

Aurreko igandean ospatu zuen Elur Txori elkarteak, 61garren urteurrena. Horretarako, bapo bazkaldu zuten, eta bazkalosteko umore onarekin, banatu zituzten mus txapelketako sariak: Rafa Fernandez eta Javi Mateo izan dira irabazle, Iñaki Imaz eta Axier bigarren, Urtzi eta Ekhi Errazkin hirugarren, eta Yanyo Pavon eta Popin laugarren.


Arantzazura irteera, jokoak eta argazki proiekzioa Udazkeneko jardunaldietan

Santa Maria Magdalena Zaharren Egoitzak Udazkeneko jardunaldiak antolatu ditu, bihar hasi eta igandera arte. Arantzazura irteerarekin hasiko dituzte bihar aktibidadeak eta goizeko 10:30etan aterako dira Hernanitik. Ostiralean, hilaren 11n, goizeko 10:30etan toka txapelketa egingo dute eta arratsaldeko 17:00etan bingoan ariko dira. Larunbatean, arratsaldeko 17:00etan mahainguruan bilduko dira merienda berezia jateko. Igandean bukatuko dira Udazkeneko jardunaldiak, arratsaldeko 17:30etan egingo duten argazki proiekzioarekin: Magdalena festetako argazkiak eta irteeretakoak.


Del Bosqueren sarian 'irregulartasunak' egon ziren, Mourinhoren ustez

"Ez nago harrituta. Askok botoa niri eman zidatela esan zidaten, eta. saria beste batentzat izango zela ikusi nuenean, sari banaketara ez joatea erabaki nuen", gaineratu du.

Jose Mourinho Real Madrileko entrenatzaileak salatu duenez, "irregulartasunak" egin zituzten FIFAk Vicente del Bosque Espainiako selekzioko entrenatzaileari sari bat eman zionean (2012ko entrenatzaile onenaren saria jaso zuen).

"Entrenatzaile Onenaren Sariaren aukeratzeko, irregulartasunak egon ziren, ez zen prozesu gardena izan", adierazi du Mourinhok RTP1 Portugalgo telebista publikoari emandako elkarrizketa batean.

"Ez nago harrituta. Askok botoa niri eman zidatela esan zidaten, eta. saria beste batentzat izango zela ikusi nuenean, sari banaketara ez joatea erabaki nuen", gaineratu du.


Skolaek genero berdintasunari egin dion ekarpena saritu du Unescok

Hezkidetza programak Unescoren Hezkuntza saria jaso du.

Hezkuntza, Zientzia eta Kulturarako Nazio Batuen Erakundeak (Unesco) Skolae hezkidetza programari emango dio Nesken eta Emakumeen Hezkuntzarako Nazioarteko Saria. Urriaren 11n jasoko du Nafarroako Gobernuak, Parisen egingo den ekitaldi batean.

Nafarroako aurreko gobernuko bozeramaile eta Hezkuntza kontseilari Maria Solanak eman zuen berria atzo, kargua utzi zuen egunean, eta Interneteko sare sozialen bidez.

Esta tarde @UNESCO nos ha confirmado que da a #Skolae el premio internacional UNESCO de Educación de niñas y mujeres 2019 — María Solana Arana (@solanarana) August 7, 2019

Solanak gogora ekarri du Maria Txibitek gidatuko duen gobernuak "konpromisoa" hartua duela datorren legealdian ere horrekin jarraitzeko. Nafarroako 116 ikastetxetan ezarria dago Skolae hezikidetza programa.

Azken urtean talde ultrakatoliko, alderdi eskuindar eta hedabide zenbaitetan polemika sortu duen programa izan da. Solanak mehatxu gutunak jaso zituen, eta babespean jarri zuen Foruzaingoak. Skolae landu zuten hamar profesionalek epailearen aurretik igaro behar izan zuten ekainean.


Afari herrikoia gaur Elbarrenako jaietan

Irailak 7, igandea11:00 Sagardo eta sardina dastaketa.

13:00 Haurren euskal dantzak.

16:00 Joxe arregi mus txapelketa.

17:30 Kantu kale eta erraldoi eta buruhandiak.

19:30 Jon Plazaolaren bakarrizketa. Afaria plazan bakoitzak bere ogitartekoa ekarrita. Mahaiak eta aulkiak bertan egongo dira.

21:30 Bi bala bertso-musikatu ikuskizuna.


Ansotegi txapeldun Olazarren

Abenduaren 31n Zaldibarreko XXIII. Olazar Pilota Txapelketa ezaguneko finalak jokatu ziren. Lau t´erdian bi sakandar heldu ziren finalera: Ansotegi etxarriarra eta Ezkurdia arbizuarra. Bi sakandarren arteko lehia oso estua izan zen, eta azkenean Irurtzun taldean dabilen Ansotegi gaztea nagusitu zitzaion Ezkurdiari, 22-15. Aipatzekoa da Etxarritik Zaldibarrera zale ugari hurbildu zirela autobusez, Ansotegi animatzera. Zorionak bada, Ansotegi txapeldunari eta Ezkurdia txapeldunordeari. Lodosako txapela IjurrarendakoUrteko azken eguna ongi despeditu zuen Ansotegik, Olazar txapelketa irabazita, baina ilbeltzaren hasieran etxarriarrak ezin izan zuen Lodosan jokoan zuen txapela jantzi. Lodosako Gabonetako Masterraren finalak ilbeltzaren 2an jokatu ziren, eta 22 urtez azpikoan Ansotegik (Irurtzun) Iturriaga (Titin III.a) zuen bikote, Tainta (Zugarralde) eta Peñas (Titin III.a) pilotarien aurka egiteko. Partida gogorrean oso gutxigatik galdu zuten Ansotegik eta Iturriagak, 19-22, Tainta eta Peñasen alde. Azken hauek izugarri sufritu behar izan zuten Ansotegi eta Iturriaga menpean hartzeko. Baina poztasuna Ijurrak ekarri zuen Etxarrira. Lodosako Gabonetako Masterraren gazteen mailako finalean Ijurrak (Irurtzun) Unanuarekin (San Migel) osatu zuen bikoa, Lumbreras (Lodosa) eta Minaren (Huarte) kontra egiteko. Bada, nagusitasun osoz 22-13 gailendu ziren Ijurra eta Unanua. Ijurrari esker beste txapela bat etorri zen Etxarri Aranatzera, eta nahiz eta Ansotegik lana ez borobildu, zoriontzekoa da Lodosan egin duen lana.


Mexikok galdu egin du Suediarekin, baina Hego Korearen garaipenak sailkatu egin du

Mexikarrek 0-3 galdu dute suediarrekin, baina Alemaniak ezin izan dio Hego Koreari irabazi, eta, ondorioz, Mexiko eta Suedia final-zortzirenetan egongo dira.

Mexikok galdu egin du Suediaren kontra (0-3) asteazken honetan F Multzoko azken jardunaldian. Alabaina, porrot horrek ez du oztopatu final-zortzirenetara sailkatu ahal izatea, mesede egin baitio multzoko beste neurketan Hego Koreak Alemania azpiratu izanak (2-0). Horrenbestez, mexikarrek euren multzoko bigarren postuan egin dute aurrera.

Atsedenaldira hutsean heldu dira, baina bigarren zatiko lehen hamabi minutuetan Suediak bi gol erdietsi ditu: lehena, bosgarren minutuan, Augustinssonek lortu du, Claersson taldekidearen erremate-saiakera txar baten aldaratzea aprobetxatuta; bigarrena, zazpi minutu geroago iritsi da, Andreas Granqvist kapitainak epaileak adierazitako penaltia sare barrura sartu duenean.

Norgehiagoka amaitzeko 16 minuturen faltan, Edson Alvarez atzelari mexikarrak bere atean sartu du suediarren hirugarren eta azken gola. Horrenbestez, Suedia F Multzoko lehen postuan igaro da final-zortzirenetara.

Aitzitik, bere partida galdu egin duen arren, Mexiko hurrengo kanporaketan izango da, multzoko beste partidan Alemaniak ezin izan baitio Hego Koreari irabazi.

Fitxa teknikoa:

Mexiko 0: Ochoa; Edson Alvarez, Salcedo, Moreno, Gallardo (Fabian, 62. min); Guardado (Corona, 75. min), Herrera; Layun (Peralta, 89. min), Vela, Lozano; eta 'Chicharito' Hernandez.

Hautatzailea: Juan Carlos Osorio.

Suedia 3: Olsen; Lustig, Lindelöf, Granqvist, Augustinsson; Claesson, Larsson (Svensson, 57. min), Ekdal (Hiljemark, 80. min), Forsberg; Berg (Thelin, 68. min) eta Toivonen.

Hautatzailea: Janne Andersson.

Epailea: Néstor Pitana (Argentina). Txartel horiak: Gallardo, Hector Moreno eta Layun (MExiko); Larsson eta Lustig (Suedia).

Golak: 0-1, 50. min: Augustinsson. 0-2, min. 62. min: Granqvist, de penalti. 0-3, 74. min, Alvarez, bere atean.


Getariako I. Triatloiko ikus-entzunezkoa


EBko Auzitegiak Athleticen eta Osasunaren zerga-araubidea babestu du

Europako Batzordeak futbol talde horiek zigortzeko erabakia hartu zuen, arauz kanpoko Estatu laguntzak jaso izan dituztela uste baitzuen.

Europar Batasuneko Auzitegi Orokorrak Athleticen eta Osasunaren zein Bartzelonaren eta Real Madrilen zerga-araubidea babestu eta kirol sozietate anonimotzat jo ditu elkarteok. Europako Batzordeak futbol talde horiek zigortzeko erabakia ezarri zuen, legez kanpoko estatu-laguntzak jaso izan zituztela uste baitu.

Auzitegiaren arabera, "Zuzenbideari dagokionez, Europako Batzordeak ez du behar bezala frogatu eztabaida sortzen duen neurriak onuradunei abantailak eman dizkiotenik".

Espainiako kirol elkarte profesionalak, kudeaketaren gardentasuna sustatzeko asmoz, sozietate anonimo bihurtu behar izan ziren 1990. urtean, Espainiako araudia betetzeko.

Aurreko urtaldi ekonomikoetan emaitza onak izan zituzten taldeentzat, berriz, salbuespena ezarri zen eta kirol elkarte gisa jarraitzeko aukera eman zitzaien. Aukera horri heldu ziotenen artean, Athletic, Osasuna, Bartzelona eta Real Madril taldeak izan ziren.

Irabazteko asmorik gabeko pertsona juridiko gisa, beraien etekinen gaineko berariazko zerga-tasa izan zuten lau talde horiek; gainera, 2016ra arte karga-tasa hori kirol sozietate anonimoei ezarritakoa baino txikiagoa izan zen.

2016an, aldiz, elkarte profesional horiei Espainiak zerga abantaila moduan eta barne merkatuarekin bateragarriak ez ziren legez kanpoko laguntzak eman zizkiela esan zuen Europako Batzordeak.

Orduan, Europako Batzordeak araubide hori bertan behera uzteko agindu zion Espainiari. Halaber, "berehala eta modu eraginkorrean emandako laguntza horiek itzultzeko eskatu zien elkarteei".

Elkarteok erabakia errekurritu zuten, eta, orain, Luxenburgoko epaitegiak arrazoia eman die, Europako Batzordeak ez baitzituen legez kanpoko laguntza horiek behar bezala egiaztatu.

Hemendik aurrera, bi hilabete izango dituzte alde biek Europar Batasuneko Justizia Auzitegian errekurtsoa aurkezteko.


Saharako haurrak etxean hartzeko familiak behar dira

Udaleko Berdintasun eta Kooperazio sailak adierazi duenez, Saharako umeak etxean hartzeko prest dauden familiak behar dira. Haur askok etxean hartuko duten familiarik gabe jarraitzen dute, eta izena emateko aukera ekainaren 11ra arte izango da zabalik. Gurean, haurrak, Saharako errefuxiatu kanpamenduetatik atera eta beste errealitate bat ezagutzeko aukera izaten dute. Uda bakean egitasmoari esker, umeak uda garaian desertutik ateratzen dira eta hemen beharrezkoak dituzten osasun azterketak egiten zaizkie. Informazio gehiagorako 943 337 017 telefonora deitu edo irantzu-j@hernani.net-era idatzi.


Emakumeak bertsotan

Gasteizko Gaztetxearen 27. urteurrena ospatzeko emakume izango ditugu bertsotan Alde Zaharreko muinoko etxearen taula gainean.

Bertso saioa

Noiz? Apirilaren 30ean, ostegunean, 20.00etan

Non? Gasteizko Gaztetxean

Bertsolariak: Oihane Perea, Uxue Alberdi, Jone Uria, Miren Amuriza, Irati Anda eta Maddi Sarasua

Gai-jartzailea: Maialen Kortabarria

Informazio gehiago: Gasteizko Gaztetxea

* Argazkia: Okela Sormen Lantegia


Urteko irudia: Julio Nuñez aztarnategia hondeamakinaz husten

Ostraka mundua webguneak Nuñez arkeologoa eta bere hondeamakina ageri diren argazkia hautatu du urteko iruditzat. Makinak jo ta ke diharduen bitartean, argazkilariarengana zuzentzen da arkeologoa, haserre. “Destrozando Iruña-Veleia” bideoaren lotura ere badakar.


Dbizi zerbitzua eten egin da


Bertso doinuek alaitu dute Parte Zaharra

Bertso egunaren berrogeita laugarren edizioa da gaurkoa. Kursaaleko Areto Nagusian izango da bertso eguneko ekitaldi nagusia, baina gaur bertsoa izango da protagonista egun osoan Donostian, eta eguerditik aurrera ere bertsolariak gogoz aritu dira Parte Zaharrean.

Bertsolarien emanaldia Konstituzio plazan. (Argazkia: Agurtzane Altuna)

Hamabiak pasatxo zirenean, Angel Mari Peñagarikano eta Julio Soto aritu dira elkarri, eta begira zituztenei zirikatuz. Haize ufada gogorrak eta eguraldi nahasia baziren ere, poliki-poliki jendea inguratuz joan da bertso doinuetara.

Haatik dantza taldeko dantzaria. (Argazkia: Agurtzane Altuna)

Bretxan egin du hurrengo geldialdia bertso poteoak. Gorriti tabernaren atarian, Manex Agirre, Malen Amenabar, Nerea Ibarzabal eta Odei Barrrosok hartu dute lekukoa eta gustura aritu dira kantuan. Handik, guztiak, bertsolariak, eta haien ingurura bildutako bertsozaleak Konstituzio plazara joan dira. Bertan egin da goizeko ekitaldi nagusia. Bertsolarien jarduna Haatik dantza taldeko dantzarien ikuskizunarekin apaindu dute. Dantzatutako bertsoak eskaini dituzte bost dantzarik. Oso ikuskizun berezia eta polita izan da, eta Konstituzio plazan bildutako jende andanak gogor egin dute txalo.

Jende andana erakarri dute bertsolariek Bretxan. (Argazkia: Agurtzane Altuna)

Ekitaldi nagusia, Kursaalen izango da 18:00etan. Bertan izango dira, Beñat Gaztelumendi, Etxahun Lekue, Jexux Mari Irazu, Ramuntxo Christy, Jon Maia, Ander Solozabal, Igor Elortza, Maialen Lujanbio, Jone Uria, Andoni Egaña, Eneko Lazkoz eta Uxue Alberdi. Iñaki Gurrutxaga eta Aitzol Barandiaranek bertso musikatuak abestuko dituzte, eta gainera, ekitaldian zehar beste hainbat artista gonbidatu izango dira. Ondoren, afaria izango da Nineu jatetxean, bat bateko bertso sorpresak eta Karma taldearen emanaldiarekin.

Gaurko egunarekin, bista da bertsolaritzan sasoiko dagoela, eta garai berrietara egokitzen asmatu duela gainera.


[BIDEOA] Airearen kalitatea "parametro arruntetan" egon arren, ke kiratsa nabarmena dago Eitzaga

Zaldibarko hondakindegiaren inguruak bisitatu dituzte Eusko Jaurlaritzako arduradunek, tartean, Iñigo Urkullu lehendakariak. Haiekin izan da zabortegien kudeaketan aditua den Richard Gronert teknikari herbeherearra.


Alkatetzaren proposamen guztiak onartu ditu Udalbatzarrak

PSE-EE eta EAJ izango dira Udal Batzorde guztien buru, akordio batera heldu ostean. Gobernu Batzarrari dagokionean, talde sozialistako zinegotziak besterik ez dira egongo bertan. Bestalde, alkate eta zinegotzien soldatetan ez da aldaketarik izango; duela 4 urte ezarritako kopuruak kobratzen jarraituko dute. 17 zinegotzietatik 16 bildu dira, Lasarte-Oriak Ahal Du taldeko Alicia Garcia izan ezik.

Ohiko udalbatzarretara joateko ohitura hartuta duten herritarrek ez dute aldatu beharko, aurreko legealdian bezala hilabete bakoitzeko bigarren asteartean egingo baitira saioak, 18:30ean. Astearte horietakoren bat jaieguna izango balitz, bigarren asteazkenean bilduko lirateke alderdiak pleno aretoan. Gobernu batzarraren kasuan, hilabete bakoitzeko lehenengo eta hirugarren ostiraletan bilduko dira, 11:30ean.

Puntu horretan EH Bilduko bozeramaile Pablo Barriok hartu du hitza, eta Jesus Zaballos alkateari galdetu dio ea duela lau urte alkatetzatik udalbatzarrera pasatako eskumenak bere horretan jarraituko duten. Alkateak erantzun dio duela lau urte ezarritako akordioan islatzen diren berdinak izango direla.

Zaballosek jakinarazi du PSE-EEko zinegotziek besterik ez dutela parte hartuko batzar horretan. Horrez gain, alkateordeen berri ere eman du. Lourdes Acevedo, Agustin Valdivia, Maite Iglesias, Txus Alonso eta Jose Mari Urdanpilleta izango dira ardura hori hartuko dutenak, hurrenez hurren.

Udal Batzordeak

“Talde sozialistak ez du gehiengo absolutua Lasarte-Orian, eta akordio batera iritsi da EAJrekin Udal Batzordeak osatzerako orduan”. Hitz horiekin, alkateak azaldu du ados jarri direla EAJ eta PSE-EE batzordeetako lehendakaritzak hartzeko.

Bederatzi batzorde izango dira guztira: Ogasuna (Jesus Zaballos izango da lehendakaria); Hirigintza, Obrak eta Ingurugiroa (Agustin Valdivia, PSE-EE); Gizarte Zerbitzuak, Berdintasuna, Elkarlana eta Osasuna (Lourdes Acevedo, PSE-EE); Sozioekonomia (Beatriz Juez, PSE-EE); Zerbitzu Publikoak (Jose Mari Urdanpilleta, PSE-EE); Barne Erregimena, Parte-hartzea eta Gardentasuna (Lourdes Acevedo); Euskara (Jon Antxordoki, EAJ); Kultura eta Hezkuntza (Maite Iglesias, PSE-EE) eta Gazteria, Kirolak eta Festak (Txus Alonso, PSE-EE). Hilabete bakoitzeko lehenengo astelehen eta asteartetan bilduko dira batzorde horiek. "Euren lana eta zinegotzi kargua arazorik gabe uztartu ahalko dituzte baldintza horretan dauden udaleko ordezkariek", nabarmendu du Zaballos alkateak.

Alkatetzaren proposamen hori onartu egin du udalbatzarrak, aldeko 10 bozkarekin (PSE-EE, EAJ eta PP), bi abstentziorekin (Lasarte-Oriak Ahal Du) eta 4 aurkakorekin (EH Bildu). Koalizio abertzaleko bozeramaile Pablo Barriok alderdiaren botoaren zergatia azaldu du: “Guretzat oso garrantzitsuak dira herritarren parte-hartzea eta herriko aniztasuna, eta ikusi dugu batzorde horiek desagertu egin direla legealdi honetan. Galera bat da hori guretzat, bereziki jorratu behar diren gaiak direla uste baitugu”. Jesus Zaballosek erantzun du ondoren, eta zehaztu du herritarren parte-hartzea Barne Erregimeneko batzordearen barnean landuko dela, “dedikazio osoz”. Aniztasunari dagokionean, alkateak azpimarratu du Gizarte Zerbitzuen batzordean “berdintasuna” ere sartu dutela: “Genero, arraza, erlijio eta sexu orientazioari dagokionean berdintasuna lortu nahi dugu guk, emakumea eta aniztasuna bezalako atalak bereiztu gabe”.

Lasarte-Oriak Ahal Du alderdiko buru Arkaitz Nayak ere hitz egin du puntu horretan: “Alkatetzak zinegotzi guztientzako kode etiko bat aurkeztu du, baina gero bi talderen artean besterik ez ditu banatu batzordeak”. EH Bilduk ere eman du bere iritzia, Barrioren ahotan: “Batzordeen banaketak ez dira herrian erabaki, goitik etorritako makro akordioen ondorio dira. Zilegi da hori, jakina, baina horrek ez du errealitatea islatzen gure ustez”.

Alderdiei hitza eman ostean, Jesus Zaballosek mikrofonoa piztu eta erantzun egin die: “Talde sozialistak gehiengora behar du iritsi horrelako neurriak hartzeko, eta EAJrekin jarri da ados oraingoan. Bestalde, duela lau urte guk irabazi genituen hauteskundeak eta ez zitzaigun batzorde bakar bat ere egokitu”.

Organo Kolegiatuen ordezkariak

Batzordeen osaketaren berri eman eta gero, alkateak jakinarazi du zeintzuk izango diren Udala ordezkatuko duten zinegotziak Organo Kolegiatu ezberdinetan. Horrela, Jesus Zaballos bera joango da Añarbeko kontseiluetara eta Jon Antxordoki batzordeetara. Ordezkoak Jose Mari Urdanpilleta eta Estitxu Alkorta izango dira, hurrenez hurren.

San Marko mankomunitateari dagokionez, Agustin Valdivia eta Estitxu Alkorta izango dira ordezkariak. Ordezkoak berriz, Jose Mari Urdanpilleta eta Jon Antxordoki. Behemendi elkartean Beatriz Juezek ordezkatuko du Udala eta berak ezingo balu bileretara joan Jon Antxordokik hartuko luke ardura hori. Euskal Fondoari dagokionez, Lourdes Acevedo joango da Udalaren izenean eta Beatriz Juez izango da ordezkoa.

Herriko ikastetxeen organoei dagokienez, haur eskolen partzuergoan Maite Iglesias izango da ordezkaria eta Lourdes Acevedo ordezkoa. Sasoeta-Zumaburuko kontseiluko bileretara ere Maite Iglesias joango da eta Jose Mari Urdanpilleta izango da ordezkoa. Garaikoetxea Landaberrin Agustin Valdivia eta Lourdes Acevedo (ordezkoa); Lasarte-Oria Usurbil institutuan Jon Antxordoki eta Estitxu Alkorta; Landaberri institutuan Estitxu Alkorta eta Jon Antxordoki eta Andre Joakina Eneako jarraipen batzordean Maite Iglesias eta Lourdes Acevedo.

Soldatak eta liberatuak

Zaballosek jakinarazi du duela lau urte ezarritako diru kopuru bera kobratuko dutela alkate eta zinegotziek (lanaldi osoko zein partzialekoek), hurrenez hurren. 40.160, 54 euro gordin alkateak, 33.691 lanaldi osoko zinegotziek eta 20.888,98 euro lanaldi partzialekoek.

Liberatuei dagokionean, PSE-EEko hiru zinegotzik egun osoz izango dute izaera hori, alkateaz gain (lau liberazio guztira).EH Bildu, Lasarte-Oriak Ahal Du eta EAJko zinegotzi banak berriz, egun erdiz. Jesus Zaballos alkateak esan du duela 4 urte hartutako bidetik jarraitu bakarrik ez, "are gehiago" murrizten dela, "liberazio erdi bat gutxiago" edukiko dutelako zinegotziek. Era berean, zehaztu zuen konfiantzazko karguak beteko dituzten pertsonen soldatak ere ez direla aldatuko.


Matrikulazioa Ikastolan: urtarrilaren 25etik otsailaren 5era

Datorren ikasturtean ikasleak Ikastolan matrikulatzeko epea urtarrilaren 25ea irekiko da eta otsailaren 5a bitartean iraungo du.


Flashmoba, kontrolpean

Otsailaren 7an egingo duten Eskuetan flashmoba ikasten aritu dira gaur goizean, Merkatuzarren, herriko zenbait haur, gazte eta guraso. Eureka taldeko Oliverrek eman dizkie argibideak, eta pixkanaka kanta guztia osatzen joan dira. Ia ia kontrolpean daukate.

Baten bati, ordea, oraindik buruan gordetzea kostatzen ari bazaio edo gaur joaterik izan ez badu, bihar, bigarren aukera izango du 12:00etan, Merkatuzarren.

Gure Esku Dagok erabakitzeko eskubidearen alde antolatu duen Eskutik Eskura ekimen sortaren barruan egingo dute otsailaren 7an, 18:30ean, Koldo Mitxelena plazan flashmoba Porrotx eta Oliverrekin.


Malkoak, irriak eta oihuak

Egunotan iritzia plazaratzeko guneetan azaldutako irudien oso bestelakoak ez diren argazkiak ekarri behar dizkizuet gaurkoan. Gogorregia iruditu zaigu berriz ere Espainiako poliziaren gehiegikeria. Zigorgabetasuna.

Asteburutik bestelako hainbat irudi datozkit burura. Gaueko hamabiak inguru izango ziren, larunbata. Lleidako Ronda eskolan gazte, haur eta heldu talde bat L'Estaca abesten ari zen, katalanez eta euskaraz.

Goizaldeko seiak eta bostean, berriz, Lleidako nekazaritza delegaziora txalo artean hauteskutxak sartu zituztenekoa zirraragarria izan zen. Hasi ziren ilarak egiten. Bederatziak ziren, mahaiak osatuta, hasi ziren katalanak bozka ematen. Negar malkoak, irriak eta oihuak. Zaharren ilusioak gazteak indartu zituen.

Iritsiko zirela bazekiten. Eta iritsi ziren. Polizia aurrez aurre zutela haien eskubideak, demokrazioa babesteko eskuak goratu zituzten. Zorionek horiek ez zituzten eraman.


‘Zurriolako butaka’ saioaren zortzigarren eta azken atala

Zinemaldiaren euskarazko saioaren zortzigarren eta azken atalean, Maialen Beloki Zinemaldiko zuzendariordeak 65. edizioaren lehen balorazioa eskaini du, besteak beste. Horrez gain, Glocal in Progress egitasmoan saria eskuratu duen Telmo Esnal zinemagilearekin hitz egin dute. Bukatzeko, umoreari tartea eskaini diote Hamaika Telebistako ZokorrizTaren eta Urtzi Urkizu Berriako kazetariaren eskutik.


Andoainen atxilotutako gaztea espetxeratzeko agindu du epaileak

2002an izandako bi kale erasotan parte hartzea eta Segiko kide izatea leporatu dio Grande-Marlaskak

Ertzaintzaren esku hiru egun inkomunikatuta eman ondoren, Urtzi Azpiroz, asteartean atxilotutako 33 urteko andoaindarra, espetxeratzeko agindu du Fernando Grande-Marlaska Espainiako Auzitegi Nazionaleko epaileak. 2002an jazotako bi kale erasotan parte hartzea, debekatutako elkarretaratze batean parte hartu izana eta Segi legez kanporatutako erakundeko kide izatea leporatu dio epaileak. Edizio hau ixteko orduan ez zegoen informazio gehiago Azpirozen egoeraren inguruan.

Atxiloketarekin lotuta, haren etxeaz gain, Andoaingo hainbat eragilek erabiltzen duten lokal bat miatu zuen Ertzaintzak. Bertatik propaganda politikoa eta kartelak zein pankartak egiteko materiala eraman zuten poliziek.

Ertzaintzak astearte goizaldean atxilotu zuen Azpiroz, 2002ko gertakari batzuengatik. Ertzaintzako iturriak aipatuz, berri agentziek diote DNA proba batzuen ondorioz atxilotu dutela Azpiroz. Ertzain baten etxearen aurka lau lehergailu botatzea eta Andoaingo PSE-EEko zinegotzi baten alabaren ibilgailuan beste bat jartzea leporatu diote.

Andoainen eginiko agerraldi jendetsu batean, egun berean eginiko beste beste bi polizia operazioak salatu zituzten. Atxiloketok «Euskal Herrian abian den prozesu politikoa zapuzteko helburua» dutela salatu zuten.


Udaltzaingorako sei agente plaza betetzeko lan eskaintza publikoa egin du udalak

Zarauzko Udalak, Polizia eta Larrialdietako Euskal Akademiaren bitartez, Udaltzaingoaren oinarrizko eskalako sei agente plaza betetzeko lan eskaintza egin du. Oinarriak www.arkauteakademia.eus webgunean daude eskuragarri, eta eskaerak aurkezteko epea urriaren 1ean bukatuko da.


Lizaso eta Alkorta bigarren eta hirugarren postuan

Gipuzkoa Sega Txapelketa irabazi du Igor Esnaola legorretarrak. Bere atzetik geratu dira Juan Joxe Lizaso eta Mikel Alkorta asteasuarrak, bigarren eta hirugarren postuan, hurrenez hurren. Herenegun jokatu zen Aian, 400 ikusle inguru bildu zituen finala.

Lau segalari aritu ziren txapelaren lehian finalean: Igor Esnaola, Juan Joxe Lizaso, Mikel Alkorta eta Mikel Garaialde. Bakoitzak zortzi sail zituen ebakitzeko, guztira, 1.700 metro, baina lauretako inork ez zuen lortu guztiak amaitzea. Ordubete igaro, eta epaileak saioa amaitzeko txistua jo zuenean Esnaola eta Lizaso soilik ari ziren zortzigarren sailean lanean. Beste biak artean, zazpigarrenean ari ziren.

Lizaso eta Esnaola ziren faborito nagusiak, eta saioaren hasieratik erakutsi zuten irabazteko aukera handienak beraiek zituztela. Esnaola legorretarrak proba hasi eta berehala hartu zuen aurrea, baina Lizaso gertu izan zuen. Lizasoren atzetik beste asteasuarra, Alkorta jarri zen, eta honen atzetik, Garaialde. Probaren amaierara arte horrela mantendu ziren.

Segalariek lana bukatu zutenean pisatzeko unea iritsi zen. Esnaolak 4.564 kilo bildu zituen; Lizasok 4.536 kilo; Alkortak 4.478 kilo; eta Garaialdek 4.120 kilo.

Gipuzkoako Txapelketaren ostean, Euskal Herrikoaren txanda izango da, eta hor ere izen berberak izango dira lanean.


Martxan dira Berastegiko San Lorentzo Jaiak

Gaur goizeko txupinazoarekin hasi dira Berastegiko San Lorentzo jaiak. Aurtengo festen pregoilariak, Gaztainondo elkarteko kideak izan dira. Festei hasiera eman ondoren, txistulariak eta buru-handiak ibili dira herrian zehar.

Hona hemen datozen egunetako egitaraua:

ABUZTUAK 7, OSTIRALA

10:30. Haurren frontenis-txapelketako finalak.

12:00. Suziria, buru-handi eta txistularien laguntzaz. Pregoilari Gaztainondo Elkarteko kideak.

Jarraian. Pala txapelketako finalak.

17:30. Herritarren arteko herri-kirolak, eskola atarian.

Ondoren. Perku-poteoa.

21:30. Herri-afaria. Ondoren, Salontzotako kartel eta leiho edo balkoi eta lorategi lehiaketetako sari banaketak.

00:00. D.J. Andoni.

ABUZTUAK 8, LARUNBATA

KUADRILLA EGUNA

10:00. Goiz-deia.

11:00. Patata-tortila txapelketa. Bitartean, Gorriti abereak haurrentzat. Goiza girotzeko, Jainekin txaranga ibiliko da. Eta ondoren, tortila dastaketa, txakolinaz lagunduta.

14:00. Kuadrillen arteko bazkaria.

17:30. Kuadrillen arteko jokoak.

Ondoren. Sagardo-dastaketa, txorizo-egosi eta gaztarekin. Bitartean, toka eta txotx-aldatze txapelketa herrikoia.

00:00. SU TA GAR taldearen kontzertua.

Jarraian. Dantzaldi erromeri taldea.

ABUZTUAK 9, IGANDEA

9:30. Goiz-deia.

Ondoren. Plater-tiraketa herrikoia Artalekun.

12:00. Herriko benjamin, alebin eta infantilen pilota partidak.

18:00. Haurren dantza emanaldia.

19:30. AIKO taldearekin dantzaldi erromeria plazan: balsa, pasodoblea, jota eta porrua, jauziak, mazurka... Denok elkarrekin dantza egitko aukera izango da.

00:00. Baxerritars taldea.

ABUZTUAK 10, ASTELEHENA

SALONTZO EGUNA

9:00. Goiz-deia.

9:30. Meza San Lorentzo baselizan.

9:45. Mountain bike igoera herrikoia.

11:30. Meza nagusia San Martin parrokian, lagunak abeslari-k eskainitako Perosiren obra kantatuarekin.

12:30. Afizionatuen pilota-partidak:

• 4 t’erdian:Eneko Labaka - Bakaikua.

• Binaka: Iñigo Labaka - Lasa/Olano - Gorriti.

18:00. Bertsolariak: Iñigo Gorostarzu, Sebastian Lizaso, Iker Zubeldia, Julio Soto, Andoni Egaña eta Amets Arzallus. Gai jartzaile: Amaia Agirre.

Ondoren. San Juan dantzak eta helduen dantza-soka.

23:00. Alurr dantza-taldearen emanaldia.

Ondoren. Ingoaldeu erromeri taldea.

ABUZTUAK 11, ASTEARTEA

UMEEN EGUNA

10:00. Goiz-deia.

10:00-13:00/15:00-17:00. Puzgarriak eta jolasak haurrentzat.

17:00. Pailazoak: Poxpolo eta konpainia.

Ondoren. Herriko trikitilarien emanaldia eta zinta-jokoa bizikletarekin.

22:30. DANTZERKI emanaldia, herrikoen eskutik. Ondoren, KUPELA erromeri taldea.


Garraio publikoetan maskarak derrigorrez erabiltzea proposatu du Eusko Jaurlaritzak

Alarma egoera amaitzen denean erabiltzaile kopuruak gora egitea espero da, eta kutsatzeak eragozteko babes-neurri bezala proposatu dute maskaren erabilera.

Eusko Jaurlaritzak Euskadiko garraio publikoetan maskarak derrigorrez erabiltzea proposatu du, alarma egoera amaitzen denean erabiltzaileen gorakada aurreikusten baitute, eta kutsatzeak eragozteko babes-neurri egokia dela uste duelako.

Proposamena Jaurlaritzak Euskadiko Garraio Agintaritzarekin astelehen honetan izandako bileran mahaigaineratu du, Arantxa Tapia Ekonomiaren Garapenerako sailburuak bideokonferentziaz eskainitako prentsaurrekoan jakinarazi duenez.

Berritasuna da aurki abian jarriko diren hiru jokabide proposatu direla, horietako bat garraio publikoetan maskarak derrigorrez erabiltzearena, espazio itxiak baitira, eta erabiltzaileen kopuruak gora egingo duelako alarma egoera amaitzen denean, Tapiak azaldu bezala.

Maskaren erabilera orokortuak autobusen edukiera handitzea ahalbidetuko lukeela adierazi du sailburuak, gaur egun edukiera asko mugatu baita. Gaineratu duenez, trenbideetan (trena eta metroa) zaila da pertsonen arteko distantzia mantentzea, eta horregatik dago bidaiariek maskarak erabiltzeko beharrizana.

Tenperatura hartzeko kontrolak ere egingo zaizkie erabiltzaileei "modu aleatorioan eta disuasio neurri bezala". Pertsona batek 37 graduko baino gehiagoko tenperatura duela atzematen bada, agintariak Osakidetzarekin harremanetan jarriko dira, eta herritar horri ez zaio utziko garraio publikora sartzen. Kontrolak ez dira puntu finkoetan ezarriko, eta ekipo mugikorren bidez egingo dira garraioetako sarreretan; adibidez, metroko sarreretan, Euskotrenekoetan eta autobusen geltokietan. Neurketak froga pilotuekin hasiko dira, eta sistemaren funtzionamendua egokia bada hiru lurraldeetara zabalduko dira.

Gainera, bidaiarien sarrera-irteeren kontrola hesi edo barreren bitartez egiten den geltokietan gel hidroalkoholdun makinak jarriko direla esa du Arantxa Tapiak. Euskal hiriburuetako trenbide, metro, autobus geltokietan instalatuko dira gel hidroalkoholdun makinak, eta beti instalazioen barruan egongo dira, ez garraio-unitateetan.

Bestalde, kazetariek egindako galderei erantzunez, ekonomiaren euskal sektorea koronabirusaren pandemiak eragin duen egoeragatik "oso arduratuta" dagoela esan du Tapiak, batez ere ez direlako kontratu berriak iristen eta lehiakortasun esanguratsua baitago mundu osoan.

Tapiak albiste ontzat jo du Gondan (Asturias) eta Balenciaga (Euskadi) ontziolek bateratuta Østensjo Rederi konpainia armadore norvegiarraren kontratua eskuratu izana lau itsasontzi eraikitzeko. Ontziak itsasoko sektore eolikorako izango dira, azken belaunaldikoak eta hidrogenozko propultsiozkoak, jakinarazi du Pymar patronalak. Itsasontzi horien eraikitze-lanak arrakastatsuak izatea eta ekonomiaren susperraldirako bidea ireki dezan espero duela esan du Arantxa Tapiak.


Patxi Salaberri hautatu dute euskaltzain, Ondarra zenak utzitako aulkia betetzeko

Patxi Salaberri (Uxue, 1959) hizkuntzalari eta irakasle nafarra euskaltzain oso hautatu du euskararen akademiak, hain justu, Patxi Ondarra zenak hutsik utzitako aulkia betetzeko. Bi hautagai ziren lehian: Salaberri bera eta Rosa Miren Pagola. Azkenean, Salaberriren aldeko hautua egin du Euskaltzaindiko osoko bilkurak.

Andres Iñigo, Patxi Zabaleta eta Henrike Knörr euskaltzainek aurkeztu zuten Salaberriren hautagaitza; Pagolarena, berriz, Patxi Goenagak, Beñat Oihartzabalek eta Piarres Xarritonek.

Euskaltzaindiaren Bilboko egoitzan ari dira egiten euskaltzainak osoko bilkura, eta Patxi Ondarra zenaren lekua hartzeko euskaltzain oso berria hautatzea zuten lanetako bat. Hain justu, bozketa egin eta Patxi Salaberriren hautagaitza izan da irabazle.

Patxi Salaberri 1959an jaio zen Uxuen, ezkondua da eta bi haurren aita. Filologia Hispanikoan lizentziaduna eta Euskal Filologian doktore da, eta Nafarroako Unibertsitate Publikoko irakasle 1986tik. 2002tik Filologia eta Hizkuntzaren Didaktikaren Departamenduko zuzendaria da. Nafarroako Euskararen Kontseiluko kide izan zen, baina dimisioa eman zuen kargu horretatik. NUPen euskararen plangintza diseinatzeko batzordeko kide izan zen, baina kargu horretan ere dimisoa eman zuen. Erakunde batean zein bestean euskara sustatzeko behar adina ahaleginik ez sumatzea izan zen kargua uzteko arrazoia.

EAEko Euskararen Aholku Batzordeko kide da 1996tik, toponimia arloan. Urte beretik euskaltzain urgazle da, eta euskararen akademiako Onomastika batzordeko kide 1989tik. Hain justu, onomastika da Salaberriren ikerketa lerro nagusia, dialektologian ere aritu den arren.


Zer egingo dute Durangoko itunpeko ikastetxeetako langileek bihar hastekoa den greba deialdiaren aurrean?

Gaur gaurkoz, patronalaren eta sindikatuen arteko batzar sortak ez du fruiturik eman. Bideratzaile baten laguntza eta guzti ere, momentuz, ez dago adostasunik lan hitzarmenaren inguruan. Horregatik, sindikatuek bihar hasiko den hilabeteko greba deialdiari eusten diote. Durangon itunpeko lau ikastetxe daude, zein bere errealitatearekin eta euretako langileek errealitate horretatik abiatuta aurre egingo diote deialdiari.

San Antonio ikastetxea kooperatiba bat da, baina ez dute bozketa bidez erabakiko grebara batu ala ez. Langile bakoitzaren erabakia da. Aurreko deialdietan inork ez du grebarik egin. Hori erreferentzia moduan hartuta, biharko beste hainbeste itxaroten du Oier Urigoitia ikastetxeko zuzendariak. “Desberdintasun bat dago jasotzen duten finantzaketaren eta lan hitzarmen berrian proposatzen denaren artean eta gure proiektua arriskuan jarri daiteke. Lan hitzarmenaren alde gaude, baina ikastetxeok jasotzen dugun finantzaketan oinarrituta egon beharko litzateke. Hori da gakoa”, adierazi du.

Nevers ikastetxean ere langile bakoitzaren esku geratuko da greba egin ala ez. Baina langile batzuen artean badago akordio bat bihar, lehenengo egunean, greba egiteko. Ondoren, negoziaketen egoerari jarraipena egingo diote eta, beharbada, aurrerago berriro batuko dira. Gutxigorabeherako estimazioen arabera, Haurtzaindegian %100ekoa, Haur Hezkuntzan %60koa, Lehen Hezkuntzan %15ekoa eta Derrigorrezko Bigarren Hezkuntzan %50ekoa izango da bihar grebaren jarraipena, ikastetxeko iturrien esanetan. Ikasleen gurasoak ere informatu dituzte gutun baten bidez.

Jesuitak ikastetxean atzo arratsaldean egindako asanblada batean hartu zuten erabakia. Momentuz, bihar eta barikuan, lehenengo bi egunetan, greba egitea erabaki zuten. Horrek ez du esan nahi egun bi horietara bakarrik mugatuko direnik, ikastetxeko iturrien arabera. Datorren astean beste asanblada bat egingo dute egoera zein den aztertzeko eta horren arabera proposamen berriak egingo ditu komiteak. Hau da, unean uneko jarraipena egingo diote egoerari.

Maristak ikastetxean gaur goizean egindako batzar batean hartu dute erabakia, bozketa bidez. Langile guztiek ez dute parte hartu bozketa horretan. Parte hartu dutenen artean greba ez egitea erabaki da, ikastetxeko iturrien arabera. Beraz, printzipioz, bihar klaseak normaltasunez emango dira.


Peru Vidalek irabazi du Berrizen Udabarriko Faseko lehenengo saioa

Atzo, domeka, hasi zen aurtengo Bizkaiko Bertsolari Txapelketa, Berrizko kultur etxean; Udabarriko Faseko lehenengo saioko irabazlea Peru Vidal Gurrutxaga leioaztarra izan zen, 178,25 puntugaz. Leioan bizi den Mikel Galartza Idirin, ordea, bosgarren geratu zen, 146,25 puntugaz. Besteak beste, eskualdeko 15 bertsolarik parte hartuko dute eta saio bana egongo da Astrabuduan (apirilak 23) eta Algortan (maiatzak 22).

Bizkaiko Bertsolari Txapelketaren Udabarriko Fasearen bigarren saioa domekan, apirilak 17, izango da, Bermeo Kafe Antzokian, 18:00etan. Besteak beste, Dani de Miguel Avecilla algortarrak kantatuko du horretan.

Faseak eta sailkatzea

Udabarriko Fasea Bizkaiko Txapelketaren lehenengo fasea izango da eta lurralde osoko bertsolariek hartuko dute parte. 2016ko apirilean eta maiatzean jokatuko dira saioak. 56 bertsolarik parte-hartuko dute, eta 9 saio jokatuko dira: 6 bertsolariko 8 saio, eta 8 bertsolariko saio bat. Udabarriko Faseko bertsolariak puntuazioaren arabera sailkatuko dira Udagoieneko Fasera.

Udagoieneko Faseari dagokionez, kanporaketetan, 30 bertsolari arituko dira lehian. 6 bertsolariz osatutako 5 kanporaketa egingo dira. Kanporaketa bakoitzeko irabazlea zuzenean pasatuko da hurrengo fasera, eta gainontzekoak, puntuazioaren arabera. Aurreragoko Bizkaiko Txapelketaren batean finalista izan direnek, kanporaketa-fasean sartzeko eskubidea daukate; egoera horretan dago Xabi Paya, gura izanez gero hemendik abia daitekeena.

Finalaurrekoak berbagai, 18 bertsolari lehiatuko dira fase horretan. 6 bertsolariz osatutako 3 finalaurreko egingo dira. Finalaurreko bakoitzeko irabazlea zuzenean pasatuko da finalera, eta gainontzekoak, puntuazioaren arabera. 2014ko Bizkaiko Txapelketako finalistek 2016ko Txapelketaren finalaurreko fasean sartzeko eskubidea daukate. Urte horretan Fredi Paiak jantzi zuen txapela, eta hori-dela eta zuzeneko txartela dauka, erabili gura izanez gero. Kasu berean dago Jone Uria algortarra, orain dela urte bi Bizkaiko bosgarren geratu baitzen.

Azkenik, finalean, 8 bertsolari lehiatuko dira. Alde batetik, finalaurreko bakoitzeko 3 irabazleak, eta bestetik, gainontzeko 5ak, puntuazioz sailkatuko direnak.

Hurrengo saioak eta eskualdeko ordezkariak

Apirilak 17, domeka

18:00 Bermeoko Kafe Antzokia.

- Daniel de Miguel Avecilla (Algorta)

Apirilak 23, zapatua

17:30 Astrabuduko Josu Murueta kultur etxea.

- Arrate Illaro Etxebarria (Getxo)

- Paule Ixiar Loizaga Legarra (Sopela)

- Aitor Esteban Etxebarria (Urduliz)

Apirilak 24, domeka

17:30 Ondarroako Beikozini aretoa.

Ez da egongo eskualdeko ordezkaririk.

Apirilak 30, zapatua

17:30 Derioko Gurea aretoa.

- Beñat VIdal Gurrutxaga (Leioa)

- Imanol Uria Albizuri (Algorta)

- Itxaso Paia Ruiz (Algorta)

Maiatzak 7, zapatua

17:30 Gueñesko Sodupeko kultur etxea.

- Josu Landeta Egurrola (Getxo)

- Peio Arondo Barandiaran (Algorta)

Maiatzak 8, domeka

17:30 Orozkoko Donibane aretoa.

- Ekaitz Larrazabal Gutierrez "Katxo" (Algorta)

- Joanes Igeregi Santa Maria (Sopela)

Maiatzak 15, domeka

17:30 Arrigorriagako Lonbo aretoa.

- Galder Bilbao Martinez "Txapi" (Leioa)

- Unai Mendiguren Valor (Algorta)

Maiatzak 22, domeka

17:30 Algortako Fadura kiroldegia.

- Inazio Vidal Gurrutxaga (Leioa)

Orain arteko sailkapena

Peru Vidal Gurrutxaga 178,25

Aitor Bizkarra Ruiz 176,75

Beñat Romero Maguregi 163

Lander Ibarluzea Bikandi 'Aitxulua' 159,5

Mikel Galartza Idirin 146,25

Iñaki Lersundi Arrizabalaga 130


Euskara zerbitzuak 292.000 euro banatu ditu euskara ikasten ari diren herritarren artean

Guztira 2.515 donostiarrek jaso dute laguntza: neguko ikastaroetan 919 lagunek, udakoetan 229 lagunek, langabetuei zuzendutakoetan 109 lagunek eta talde bereziei zuzendutakoetan beste 1.258 lagunek. Azken honetan gurasoak, merkatariak, ostalariak, kirol monitoreak, jubilatuak eta etorkinak sartzen dira.

Nerea Txapartegi udal gobernuko Euskara arduradunak adierazi du euskara ikasteko diru laguntzak beste tresna bat direla hirian euskararen ezagutza sustatzeko eta hizkuntzaren normalizazioaren bidean urratsak emateko. “Udal gobernu honen helburuen artean donostiarron euskalduntzea babestea dago. Bistan da helduen euskalduntze prozesua sustatzen jarraitu behar dela, hizkuntzaren normalkuntzan nekez egingo baita aurrera ezagutzaren baldintza bermatzen ez bada, baina, horrekin batera, euskararen ikasketa erabilerarekin uztartzea ezinbestekoa da”.


Orain arte zuen eserlekua galdu du Gipuzkoan EAk

PSE-EE irabazi ditu hauteskundeak Gipuzkoan, hiru eserlekurekin, EAJk bi lortu ditu eta PPk bat. Aralar eta EB ez dute ordezkaritzarik lortu. Abstentzioa %41,80koa izan da. 2004ean baino %15 altuagoa.

EAk ez du ordezkaritzarik izago datorren legegintzaldian Espainiako Diputatuen Kongresuan, orain arte zuen eserleku bakarra—Gipuzkoan lortua—galdu baitu. Botoen % 7,84 lortu ditu EAk. PSE-EE eskuratu du EAk galdutako eserleku hori, eta aurrekoan baino diputatu bat gehiago izango du: hiru (botoen %38,92). EAJk bere bi eserlekuei eutsi die, baina %30,96tik %23,79ra jaitsi da haren boto portzentaia. PPk diputatu bakarra izango du ( botoen %14,56). Aralar eta EBk ez eserlekurik lortu. Botoen % 5,32 eta botoen 4,84 eskuratu dituzte hurrenez hurren. Abstentzioa %41,85ekoa izan da. Gipuzkoan egin du gehien gora abstentzioak Hego Euskal Herrian, ia %15a. 2004ean %27,45ekoa izan zen.

2004ko emaitzak Gipuzkoan

Abstentzioa: 27,45

Baliogabea: 11,69

EAJ: 30,96 (2)

PSE-EE: 26,31 (2)

PP: 15,26 (1)

EA: 11,53 (1)

IU: 7,69 (0)

Aralar-Zutik 6,00 (0)